Persaingan jawatan Perdana Menteri Jepun bermula

TOKYO: Persaingan menggantikan tempat Perdana Menteri, Shinzo Abe bermula secara tidak rasmi dengan masing-masing mengumumkan rancangan tersendiri selepas pemimpin paling lama itu meletakkan jawatannya.

Abe mengumumkan pengunduran diri disebabkan masalah radang usus yang memaksa beliau menamatkan sepenggal jawatannya, namun akan memegang jawatan itu sehingga pemimpin layak ditemui.

Parti Liberal Demokratik yang dipimpin Abe boleh melakukan pemilihan kepemimpinan secara tradisional membabitkan ahli Parlimen dan parti itu di seluruh negara, namun kekangan disebabkan oleh COVID-19 membuatkan hanya memilih ahli Parlimen dan wakil daerah saja bagi proses yang lebih cepat.

Beberapa calon sudah menampilkan diri termasuk ketua parti dasar, Fumio Kishida, bekas Menteri Luar yang menjadi antara pilihan Abe; bekas Menteri Pertahanan, Shigeru Ishiba, yang dilihat lebih popular; Ketua Setiausaha Kabinet, Yoshihide Suga; Menteri Pertahanan, Taro Kono dan calon wanita Seiko Noda, bekas Menteri Kabinet.

Profesor Sains Politik di Universiti Meiji, Shinichi Nishikawa berkata sesiapa yang dipilih nanti, sedikit perubahan dalam dasar amat diharapkan.

“Dasar utama, langkah diplomasi dan ekonomi tidak akan berubah secara drastik. Pengganti Abe akan menjaga dasar dengan efektif,” katanya.

Sementara itu, Profesor Kehormatan Politik Antarabangsa di University of Tokyo, Yoshinobu Yamamoto, berkata pengganti Abe tidak akan menghasilkan kejutan tetapi akan menghadapi cabaran besar.

Antaranya berkaitan dengan pandemik COVID-19 di mana ada kritikan terhadap kepemimpinan Abe setakat ini kerana dasar yang dilihat bertentangan dan lambat serta cabaran diplomatik termasuk hubungan dengan China.

Selain itu Perdana Menteri seterusnya akan berdepan dengan isu kemelesetan ekonomi disebabkan COVID-19. – AFP

See author's posts


Mangsa tanah runtuh bimbang kejadian berulang sebab hujan

KUCHING: Tiga mangsa tanah runtuh membabitkan sebuah rumah di Kampung Surabaya di sini malam tadi, kini bimbang kemungkinan berlaku episod kedua kejadian ngeri itu.

Ini berikutan amaran hujan lebat yang dijangka akan berlarutan sehingga esok.

Salah seorang mangsa, Luqman Hakim Kasim, 22, berkata keadaan cuaca yang kerap hujan kebelakangan ini menjadi salah satu punca utama kejadian itu selain jenis tanah yang berpasir menyebabkan struktur tanah di situ menjadi tidak stabil.

Katanya, setelah diberitahu oleh pihak Jabatan Mineral dan Geosains Sarawak, dia reda dengan ketentuan dan dugaan yang menimpa keluarganya.

“Ini adalah sesuatu yang tidak dapat dielakkan. Saya dan keluarga reda dan percaya ada hikmah di sebalik dugaan ini. Mungkin Allah ada rancangan yang lebih baik untuk kami sekeluarga.

“Namun, saya juga berasa amat sedih. Kami sekeluarga menyewa rumah ini sejak 2016 dan kadar sewa rumah ini sangat murah iaitu hanya RM200 sebulan.

“Pada saat ini amat sukar untuk menjumpai kadar rumah sewa serendah ini,” katanya ketika ditemui Utusan Sarawak di sini hari ini.

Luqman dan keluarganya merupakan penyewa rumah yang dilanda tanah runtuh malam tadi juga merakamkan ucapan terima kasih kepada pihak Baitulmal Sarawak, Jabatan Kebajikan dan Pejabat Dato Sri Nancy Shukri atas bantuan bakul makanan yang disalurkan.

Ibunya, Roselawati Sulaiman, 61 pula berasa takut dan ingin berpindah dari rumah itu.

“Setelah kejadian semalam, saya berasa amat takut dan bimbang akan keselamatan kami sekeluarga. Saya risau struktur rumah ini sudah tidak stabil dan tidak selamat untuk didiami.

“Pihak polis dan Bomba juga menyarankan kami untuk berpindah.

“Saya berharap kami menemukan rumah sewa kos rendah dan mungkin ada bantuan dari kerajaan negeri untuk membantu kami menemui rumah sewa dengan kadar bayaran bulan yang rendah,”katanya.

Dalam pada itu, Ketua Kampung Gersik, Jaafar Abong berkata ini merupakan kejadian kedua tanah runtuh di kawasan terbabit.

Dengan ini katanya, beliau mengendalikan kejadian kali ini dengan tenang dan tiada suasana panik yang berlaku.

“Dengan pengalaman kejadian tanah runtuh yang berlaku beberapa tahun lalu, saya sudah tahu selok belok dan cara untuk menguruskan bencana alam sebegini,”katanya.

Beliau memaklumkan kepada Utusan Sarawak bahawa beliau sudah menyediakan surat untuk dihantarkan kepada Pejabat Residen Kuching bagi mendapatkan bantuan kepada mangsa.

“Saya akan menghantar surat ini dalam masa terdekat dan hanya menunggu tindakan susulan dari pihak Jabatan Residen Kuching untuk tindakan selanjutnya,” katanya.

Oleh SHAHRUL QAIZAT

See author's posts


Lanjutkan tempoh PKPP tindakan bijaksana

KUCHING: Untuk Kerajaan Malaysia melanjutkan tempoh Perintah Kawalan Pergerakan Pemulihan (PKPP) yang akan berakhir 31 Ogos ini adalah satu tindakan yang berhemah dan bijaksana.

Pengerusi Majlis Perbandaran Kota Samarahan (MPKS) Dato Peter Minos berkata, ini adalah memandangkan wabak Covid-19 masih terdapat dikalangan masyarakat selain dalam usaha untuk mengelakkan gelombang kedua melanda Negara.

Beliau berkata demikian mengulas mengenai Kementerian Kesihatan Malaysia (KKM) melalui Menterinya Datuk Seri Dr Adham Baba mencadangkan Majlis Keselamatan Negara (MKN) melanjutkan PKPP yang akan berakhir 31 Ogos ini berdasarkan saranan Pertubuhan Kesihatan Sedunia (WHO) berhubung Covid-19 berlaku tidak kurang dari dua tahun.

“Sehingga sekarang, telah dibuktikan bahawa Perintah Kawalan Pergerakan (PKP), Perintah Kawalan Pergerakan Bersyarat (PKPB) dan PKPP sangat berkesan dan kita berterima kasih kepada kerajaan atas usaha itu.

“Walaupun kes jangkitan wabak itu masih berterusan walaupun tidak banyak dan serius, namun PKPP adalah masih amat diperlukan bagi mengekang penularannya,” katanya dalam kenyataan semalam.

Tegasnya, PKPP adalah perlu diteruskan sehingga wabak tersebut benar-benar sudah tiada.

“Kita sebagai pihak berkuasa tempatan akan terus memberikan kerjasama kepada pihak Polis Diraja Malaysia (PDRM) dalam memerangi Covid-19.

“Selain itu, masih terdapat segelintir (kumpulan kecil) masyarkat mempunyai sikap ingkar dan tidak mematuhi prosedur operasi standard (SOP) PKPP, maka penguatkuasaan masih tetap diperlukan.

“Sekiranya PKPP dilanjutkan, kita akan merasa lebih senang dan usaha pemulihan di semua sektor dan ekonomi juga masih dapat diteruskan,” ujarnya. Tambahnya, beliau yakin masyarakat juga tidak keberatan untuk menerima pelanjutan PKPP hingga akhir September ini atau lebih lama lagi.

Oleh Zarina Abdullah

See author's posts


SAMENTA tunggu pengumuman kerajaan selepas banyak PKS terdesak

KUALA LUMPUR: Persatuan Perusahaan Kecil dan Sederhana (SAMENTA) menantikan pengumuman lebih lanjut dari kerajaan untuk pakej sokongan kepada Perusahaan Kecil dan Sederhana (PKS) memandangkan kebanyakan daripada mereka sudah mula terdesak selepas memiliki simpanan untuk satu bulan lagi sahaja.

Pengerusi Dasar dan Perhubungan Kerajaan SAMENTA, Datuk William Ng memberitahu ada PKS, hanya mempunyai simpanan untuk bertahan sebulan sahaja lagi bagi membayar gaji, sewa dan utiliti.

“Kita menyeru semua ahli dan PKS lain untuk mematuhi SOP yang lebih ketat ini, serta membenarkan kakitangan mereka bekerja dari rumah, dan jika ini tidak dapat dilaksanakan, cuba pastikan protokol jarak keselamatan dan fizikal diadakan” katanya dalam satu kenyataan baru-baru ini sebagai respons kepada keputusan kerajaan bagi penguatkuasaan SOP PKP yang lebih ketat.

SAMENTA sekali lagi menggesa kerajaan untuk menggerakkan kerajaan negeri dan sektor swasta dalam program imunisasi nasional.

“Kemudahan yang ada pada kerajaan negeri dan sektor swasta boleh digunakan bagi mempercepatkan pendaftaran dan inokulasi berikutnya, sebaik sahaja bekalan vaksin tempatan dipenuhi semula,” katanya.

Sementara itu, Persekutuan Majikan Malaysia (MEF) dalam satu kenyataan berasingan memberitahu bahawa majikan perlu  mematuhi SOP terbaharu yang ketat di bawah PKP 3.0 yang memerlukan 40 peratus pekerja sektor swasta bekerja dari rumah dan memendekkan waktu perniagaan sebagai sebahagian daripada strategi bagi mengawal Covid-19.

Sebelum ini, majikan hanya dihadkan kepada 30 peratus kakitangan pengurusan hadir di tempat kerja, tetapi sekarang kehadiran dikurangkan kepada 60 peratus daripada jumlah kakitangan.

“Dalam beberapa hal mengenai arahan bekerja dari rumah membabitkan swasta, ada kerja yang tidak boleh dibuat dari rumah dan kita berharap kerajaan akan menyediakan garis panduan yang fleksibel bagi majikan serta pekerja untuk menyelesaikan masalah terkait apabila ada kakitangan yang tidak diizinkan untuk datang bekerja.

“Majikan juga perlu mengingatkan kakitangan mereka agar tidak menyalahgunakan surat izin dan permit atau tindakan tatatertib boleh diambil kerana ketidakpatuhan SOP di dalam dan di luar premis kerja.

“Sekiranya perlu, ini boleh dibuat berdasarkan sejarah pergerakan aplikasi MySejahtera,” kata Presiden MEF, Datuk Dr Syed Hussain Syed Husman.- Bernama

See author's posts


Bersama laksanakan konsep ‘Sekolahku Sejahtera’

TAHNIAH… Dato Sri Fatimah meletakkan songkok tradisional Melanau kepada Tokoh Guru 2022 Cikgu Tuchen di Salat, baru-baru ini.

DALAT: Masyarakat setempat dijemput untuk bersama-sama dengan warga pendidik bagi  melaksanakan konsep ‘Sekolahku Sejahtera’.

Menteri  Pembangunan Wanita, Kanak-Kanak dan Kesejahteraan Komuniti Dato Sri Fatimah Abdullah berkata, konseps berkenaan adalah untuk melibatkan semua lapisan masyarakat serta seluruh warga pendidik.

“Berdasarkan situasi semasa kita di daerah Dalat, saya berharap bukan setakat guru-guru sahaja yang akan melaksanakan konsep ‘Sekolahku SEJAHTERA’ tetapi haruslan bersama-sama berganding bahu dengan komuniti melalui peranan pemimpin masyarakat,” ujarnya.

Tambah beliau, ini kerana ibu bapa dan masyarakat merupakan orang yang sangat dekat dengan murid-murid.

“Kita sedia maklum bahawa ibu bapa dan masyarakat merupakan orang yang sangat dekat di kalangan murid-murid selain daripada sekolah yang dapat membantu memupuk jati diri yang murni seterusnya dapat berbakti kepada keluarga dan membina komuniti yang sejahtera,”  ujarnya.

Fatimah yang juga merupakan Ahli Dewan Undangan Negeri Dalat berkata demikian ketika berucap pada Majlis Sambutan Hari Guru Peringkat Daerah Dalat 2022 baru-baru ini.

Tambahnya, dalam ‘Sekolahku SEJAHTERA’ terdapat 14 elemen penting yang telah diangkat secara lebih terperinci, bersasar dan berterusan agar sentiasa diterapkan, dihayati serta diamalkan sehingga menjadi budaya bagi warga sekolah dan institusi.

“14 elemen tersebut adalah selamat, seronok ,sihat, etika, empati, jati diri, adab sopan, harmoni, tekun, teliti, terampil, ekplorasi, rasional dan artikulasi,” tambahnya lagi.

Justeru, ujar Fatimah, penjiwaan elemen tersebut oleh guru-guru, warga pendidikan dan juga komuniti setempat amat penting dalam memastikan anak-anak yang menuntut ilmu di daerah Dalat lahir daripada sistem pendidikan negara dapat bersaing dan mampu berdaya saing di pada peringkat dunia.

“Oleh demikian, pihak Pejabat Pendidikan Daerah(PPD) dan sekolah perlu memastikan bahawa sekolah menjadi tempat yang selamat untuk anak-anak belajar yang mana mewujudkan rasa seronok dan menjadikan mereka sihat samaada dari segi fizikal, mental dan juga emosi,” tegasnya.

Malah, Fatimah percaya bahawa  murid-murid yang sihat pastinya dapat mengamalkan etika yang baik iaitu nilai moral dan akhlak yang menjadi pegangan murid-murid yang dibentuk dalam proses pembelajaran secara berterusan.

“Seterusnya akan mendorong murid-murid empati dan mengembangkan jati diri supaya beradab sopan dan harmoni di kalangan keluarga, rakan-rakan, masyarakat dan seterusnya di peringkat negara.

“Konsep inilah yang memandu guru-guru untuk melahirkan insan cemerlang untuk bangsa dan Negara,” ujar beliau dengan penuh harapan bahawa akan menjadi scenario di daerah itu.

Sementara itu, seorang pesara guru, Tuchen @ Subeng  Gago telah dinamakan sebagai Tokoh Guru 2022 bagi Daerah Dalat.

Majlis berlangsung di Kingwood Resort Mukah berkenaan telah dihadiri oleh Residen Bahagian Mukah, Kueh Leh Poh,  Pegawai Pendidikan Daerah Dalat Magdaline Jon , Wakil Majlis Pengetua Bahagian Mukah, Tawaran Gani, Pengerusi Majlis Guru Besar Daerah Dalat, Ong Hock Ann dan Pemanca Peter Lai Sakul.

See author's posts


Penghantar bantuan harus patuhi SOP

ADENG IDRUS

LAWAS: Semua petugas barisan hadapan Parti Pesaka Bumiputera Bersatu (PBB) Cawangan Ba’kelalan dan Bukit Sari perlu menjaga prosedur operasi standard (SOP) dalam menghulurkan bantuan sumbangan Sarawakku Sayang kepada rakyat.

Timbalan Menteri Pembangunan Luar Bandar dan Wilayah, Dato Henry Sum Agong yang dihubungi menyatakan penghargaan dan terima kasih atas pengorbanan barisan depan kedua-dua Pusat Khidmat PBB Ba’kelalan dan Bukit Sari bermula dengan bantuan sumbangan beliau dan Timbalan Ketua Menteri Datuk Amar Haji Awang Tengah Ali Hasan.

Beliau yang juga Ahli Parlimen Lawas turut menghargai sumbangan rakan media yang membuat liputan dan laporan berita mengenai kerja pengagihan sumbangan itu.

“Memang kita tidak dapat balik ke Lawas dan Sarawak buat masa ini, tetapi kita mengikuti perkembangan melalui media massa dan melalui keratan akhbar yang disedia petugas pejabat kita di Sarawak.

Oleh itu beliau berharap agar agihan paparan berita wajar dilakukan secara adil daripada utara Sarawak ke selatan dan tidak bertumpu pada satu kawasan setiap hari,” ujarnya.

Henry Sum turut menasihatkan para dermawan yang ingin turut sama menyumbang bantuan untuk mendaftar organisasi dan persatuan yang mereka wakili ke Urusetia Jawatankuasa Pengurusan Bencana Bahagian Limbang yang dipengerusikan Residen Bahagian Limbang, Ir Ahmad Denney Ahmad Fauzi.

Ini memastikan tidak berlaku pertindihan bantuan, selain menyelaraskan bantuan atas sebab yang sama iaitu untuk beramal dan berbakti.

Bagi Bahagian Limbang yang membabitkan daerah Lawas dan Limbang, segala maklumat dan butiran bantuan direkodkan dengan telus sebagai rujukan kepada pihak Suruhanjaya Pencegahan Rasuah Malaysia (SPRM).

Beliau menolak sebarang salah laku dan tuduhan tidak berasas sesetengah pihak berhubung jumlah dan bentuk barangan bantuan yang diagihkan.

“Kita terbuka dan telus dalam menguruskan sumbangan bantuan sepanjang arahan PKP.Malahan setiap daerah ada cara tersendiri untuk mengagihkan barangan berdasarkan faktor geografi, jumlah penduduk dan sebagainya,” tambah beliau.

Henry Sum sekali lagi mengingatkan semua penduduk di Parlimen Lawas untuk terus mematuhi arahan PKP dan menjadikan Lawas daerah bebas Covid-19.

Beliau turut menasihatkan pengguna laman sosial untuk lebih bijak memuatkan maklumat kerana mereka akan dipertanggungjawabkan sepenuhnya atas segala maklumat palsu dan fitnah yang dipaparkan dalam laman media sosial.

See author's posts


Wabak hepatitis ‘serang’ kanak-kanak

ECDC sedang menyiasat mengenai punca penularan wabak hepatitis dalam kalangan kanak-kanak di Eropah.• Foto AFP

STOCKHOLM, SWEDEN: Pusat Kawalan dan Pencegahan Penyakit Eropah (ECDC) mengumumkan bahawa sebilangan kes hepatitis akut  menyerang  kanak-kanak di rantau berkenaan sejak beberapa hari lalu,  lapor AFP.

Menurut ECDC, Britain muncul  negara pertama yang melaporkan wabak tersebut dan mencatatkan paling banyak kes setakat ini.

“Kesemua kes di Britain disahkan secara klinikal sebagai hepatitis akut yang teruk.

“Sebilangan pesakit melaporkan gejala seperti  sakit perut, cirit-birit dan muntah pada minggu sebelumnya.

“Susulan laporan mengenai wabak  yang tidak diketahui puncanya itu, sebilangan kes baharu yang juga melibatkan kanak-kanak turut dilaporkan di Denmark, Ireland, Belanda dan Sepanyol,” kata ECDC.

Dalam pada itu,  negeri Alabama di Amerika Syarikat turut mencatatkan sembilan kes hepatitis akut dalam kalangan kanak-kanak berusia antara satu hingga enam tahun. Namun, masih tidak jelas sama ada kes itu mempunyai kaitan  dengan wabak yang menular di Eropah.

ECDC bersama-sama pakar  tempatan kini giat melakukan pelbagai ujian bagi mengenal pasti punca kepada penularan wabak tersebut.

“Siasatan sedang dilakukan di semua negara yang melaporkan kes tersebut, namun buat masa ini, puncanya masih gagal dikenal pasti,” kata ECDE.

Sebuah pasukan dari Britain yang turut menyiasat wabak itu bagaimanapun mencadangkan bahawa ia berkemungkinan berpunca daripada  agen berjangkit atau pendedahan kepada bahan toksik.

“Namun, hubung kait wabak ini dengan vaksin Covid-19 tidak ditemui. Maklumat terperinci juga telah dikumpul menerusi kaji selidik berkaitan makanan, minuman dan kebiasaan pesakit bagi mengenal pasti sekiranya terdapat sebarang persamaan dalam pendedahan,” kata ECDC. – AFP

See author's posts


Feichtenbeiner gembira aksi The Red Giants

KUALA LUMPUR: Pengendali sementara pasukan Selangor, Michael Feichtenbeiner sangat gembira dengan prestasi pemainnya yang mencatat kemenangan besar 7-0 ke atas pasukan tercorot Liga Super, PDRM di Stadium Bola sepak Kuala Lumpur, Cheras di sini, malam Sabtu lalu.

Jurulatih kelahiran Jerman berusia 60 tahun itu berkata, kemenangan kali kedua pasukan di bawah bimbingannya sudah tentu akan meningkatkan semangat pemain skuad The Red Giants untuk perlawanan terakhir mereka menentang Felda United FC di Stadium UiTM di Shah Alam pada 10 Oktober lalu.

“Mereka bermain dengan baik pada babak pertama, sama seperti minggu lepas dan kami menjaringkan beberapa gol yang baik dalam babak pertama.

“Hanya pada 15 minit selepas rehat, saya berasa tidak gembira dengan persembahan mereka tetapi selepas gol keempat, pemain berjaya mendapat rentak mereka semula. Kami mempunyai gaya bola sepak tersendiri,” katanya pada sidang media selepas perlawanan.

Sementara itu, ketua jurulatih PDRM Mohamad Ishak Kunju Mohamad benar-benar kecewa dengan prestasi buruk barisan pemainnya yang melakukan kesilapan mudah dalam perlawanan itu.

“Saya menerima kekalahan ini dengan hati terbuka tetapi satu-satunya perkara yang membuat saya kecewa adalah bila mereka melepaskan tiga hingga empat gol mudah pasukan lawan.

“Sekiranya kami berjaya mengelakkan kesilapan ini, saya tidak fikir pasukan kami akan berasa malu dengan kekalahan ini. Lima belas minit pertama kami bermain dengan baik tetapi selepas kami gagal menyekat gol pertama, kesalahan yang sama terus berulang,” katanya.

Bagaimanapun, Mohamad Ishak berkata, beliau kini mahu meraih tiga mata menentang Petaling Jaya City FC di Stadium Majlis Bandaraya Petaling Jaya, Kelana Jaya pada 10 Oktober ini untuk menyelamatkan maruah pasukan yang masih gagal mengumpulkan sebarang mata selepas 10 perlawanan.-Bernama

See author's posts


Terima kasih Kerajaan Sarawak

KOTA SAMARAHAN: Pembinaan Sekolah Jenis Kebangsaan (SJK) Chung Hua Bako adalah bukti usaha keras Persatuan Lembaga Pengurusan Sekolah Rendah Bantuan Cina Bahagian Kuching, Samarahan dan Serian dalam usaha membangunkan sekolah seumpama ini ke arah era digital.

Presidennya, Jonathan Chai Voon Tok berkata demikian ketika berucap dalam Majlis Perasmian SJK Chung Hua Bako di sini, semalam.

“Terima kasih kepada Kerajaan Sarawak di bawah pimpinan Ketua Menteri Datuk Patinggi Abang Johari Tun Openg kerana telah menyalurkan RM3,000,000 khas untuk pembinaan sekolah ini.

“Dengan bantuan Dato Sri Sim Kui Hian, kami juga berjaya mendapatkan kelulusan bagi penempatan semula sekolah ini daripada Kementerian Pendidikan sebelum Pilihanraya Umum Mei 2018 yang lepas.

“Tidak lupa juga kepada semua pihak yang tampil memberikan sumbangan sehingga mencecah RM4,000,000 dalam membantu pembinaan sekolah ini, tanpa anda, sekolah ini tidak akan berdiri semegah ini hari ini,” katanya.

Menurutnya lagi, beliau yakin pembinaan sekolah ini adalah titik permulaan untuk sistem pendidikan khususnya di Sarawak beralih ke arah sistem yang lebih produktif mengikut peredaran waktu.

Terdahulu, Ketua Menteri Sarawak Datuk Patinggi Abang Johari Tun Openg telah hadir bagi menyempurnakan Majlis Perasmian SJK Chung Hua Bako di Dewan Serbaguna SJK Chung Hua Bako di sini, semalam.

Turut hadir, Menteri Pendidikan, Sains dan Penyelidikan Teknologi Sarawak Dato Sri Micheal Manyin, Menteri Kerajaan Tempatan dan Perumahan Sarawak Dato Sri Dr. Sim Kui Hian, Menteri Pengangkutan Sarawak Datuk Lee Kim Shin, Ahli Parlimen Kota Samarahan Rubiah Wang, Pengerusi Majlis Perbandaran Kota Samarahan Dato Peter Minos serta tetamu kehormat yang lain.

Oleh Akmal Adib Yusup

See author's posts


Yang Dipertua Negeri Sabah -Minta tempoh tentukan Ketua Menteri Sabah yang baharu

KOTA KINABALU: Yang Dipertua Negeri Sabah Tun Juhar Mahiruddin meminta tempoh bagi menentukan siapa Ketua Menteri Sabah yang baharu, kata Pengerusi Barisan Nasional (BN) Sabah Datuk Seri Bung Moktar Radin.

“Secepat yang mungkin,” katanya, kepada pemberita di sini semalam ketika ditanya bila nama Ketua Menteri Sabah yang baharu akan diumum.

Terdahulu, beliau bersama Pengerusi Perikatan Nasional (PN) Sabah Datuk Hajiji Noor, Presiden Parti Solidariti Tanah Airku (STAR) Datuk Dr Jeffrey Kitingan dan Setiausaha Agung Parti Bersatu Sabah, Datuk Jahid Jahim mengadakan pertemuan selama lebih sejam dengan Juhar di Istana Negeri di sini.

Jahid, ketika ditanya mengenai pertemuan dengan Juhar, hanya menjawab “satu perbincangan yang baik” manakala Hajiji dan Jeffrey enggan mengulas.

Gabungan Rakyat Sabah (GRS) memperoleh majoriti mudah untuk mengambil alih tampuk pimpinan kerajaan negeri daripada Parti Warisan Sabah (Warisan) pada Pilihan Raya Negeri (PRN) Sabah ke-16 kelmarin.

GRS mendapat 38 kerusi, kelebihan satu kerusi daripada majoriti mudah 37 kerusi di Dewan Undangan Negeri yang mempunyai 73 kerusi sekarang.– Bernama

See author's posts


Sarawak ‘role model’ kekalkan perpaduan

BELAGA: Sarawak adalah ‘role model’ di Malaysia dalam mengekalkan perpaduan dan toleransi rakyat berbilang kaum, menurut Timbalan Premier Sarawak, Datuk Amar Douglas Uggah Embas.

Katanya, kenyataan itu turut diperakui Premier Sarawak, Datuk Patinggi Tan Sri Abang Johari Tun Openg sambil menambah kepelbagaian agama di Sarawak menyemarakkan sifat toleransi antara agama dan juga budaya di Sarawak.

“Unit Hal Ehwal Agama-Agama Lain (UNIFOR) terus memainkan peranan dalam menjaga kebajikan agama-agama lain di Sarawak dengan menyalurkan peruntukan setiap tahun untuk kegunaan membina dan membaiki rumah ibadah mereka.

“Bukan itu saja, UNIFOR katanya juga diberi peruntukan membaikipulih bangunan dan bantuan operasi bagi sekolah-sekolah mubaligh di Sarawak,” katanya dalam teks ucapan dibaca oleh Ahli Dewan Undangan Negeri (ADUN) Murum, Kennedy Chukpai Ugon pada Majlis Perasmian BEM Gereja UMUM Apau Koyan BRS Sungai Asap Belaga pada Ahad.

Jelas Uggah, pada tahun 2017 Kerajaan Sarawak telah meluluskan peruntukkan RM15 juta untuk diagihkan kepada 77 Badan keagamaan dan rumah ibadah. Peruntukan meningkat pada setiap tahun.

“Manakala, pada 2018 sebanyak RM20 juta telah diluluskan untuk membantu sebanyak 231 badan keagamaan dan rumah ibadah.

“Seterusnya peruntukan meningkat kepada RM30 juta pada tahun 2019, meningkat lagi kepada RM20 juta pada tahun 2020 dan 2021.

“…Dan pada tahun ini sebanyak RM20 juta telah diluluskan oleh Kerajaan Negeri Sarawak.”

Beliau yang juga Menteri Kewangan dan Ekonomi Baru II menambah UNIFOR juga memberi bantuan operasi sebanyak RM20 juta bagi menampung operasi rumah-rumah ibadat yang terjejas akibat pandemik Covid-19.

Dalam pada itu, Uggah menegaskan rakyat Sarawak perlu terus bersatu dan bersepakat dalam mencapai cita-cita bersama ke arah mencapai kemajuan berteraskan perpaduan.

“Pada 26 Oktober 2018 yang lalu saya telah berkunjung ke sini untuk menyerahkan cek sebanyak RM10 juta kepada BEM Gereja Umum Apau Koyan Belaga bagi tujuan membantu membina dan membaiki gereja serta menubuhkan Pusat Teologi BEM di sini.

“Ini membuktikan bahawa Kerajaan Sarawak adalah inklusif dan amat peka kepada kehendak penduduk di kawasan luar bandar terutamanya dalam menyediakan infrastruktur asas yang mampan.

“Oleh itu, Kerajaan Negeri tidak lupa untuk membawa bersama kawasan luar bandar dan pedalaman mencapai wawasan sebagai status negeri maju menjelang tahun 2030.”

Dalam majlis sama, Uggah mengumumkan dana khas berjumlah RM630,000 untuk membaikpulih rumah-rumah ibadat di kawasan Dewan Undangan Negeri (DUN) Murum.

See author's posts


Sarawak bincang hala tuju EV, bahan api hidrogen

SEKITAR kunjungan hormat pengurusan tertinggi Element 25 Limited, Australia kepada Datuk Amar AwangTengah Ali Hasan, semalam.

KUCHING: Timbalan Premier, Datuk Amar Awang Tengah Ali Hasan semalam menerima kunjungan hormat daripada pengurusan tertinggi Element 25 Limited, Australia di pejabatnya di sini, semalam.Kunjungan diketuai Pengarah Urusan Element 25 Limited, Justin Brown dan Pengurus Pembangunan Element 25 Limited, Neil Graham bertujuan menjalinkan kerjasama strategik antara Malaysia dan Sarawak amnya bersama Australia.Ketika kunjungan tersebut, Elemen 25 berminat untuk melabur dalam pengeluaran mangan sulfat ketulenan tinggi untuk bateri litium-ion dan sedang melawat Sarawak untuk menjalankan kajian kebolehlaksanaan bagi projek itu. Menurut kenyataan yang dikeluarkan semalam, Sarawak turut berminat dalam sektor ekosistem kenderaan elektrik (EV) yang mana sudah ada pengeluar ‘copperfoil’ yang beroperasi di Kuching setakat ini.Selain itu, kerajaan juga sedang berbincang dengan beberapa pelabur yang berminat untuk mengeluarkan bahan api hidrogen di Sarawak bagi memanfaatkan ketersediaan tenaga elektrik hijau.“Jenis aktiviti pembuatan ini adalah selaras dengan Strategi Pembangunan Pasca Covid-19 Sarawak 2030 (PCDS 2030) yang bertujuan mencapai ekonomi berpendapatan tinggi.“Ia juga bertujuan memulihakan ekonomi negeri, keterangkuman sosial dan kelestarian alam sekitar untuk dinikmati oleh semua masyarakat,” kata kenyataan itu.

See author's posts


India Street kini sunyi, suram

KUCHING: Penularan wabak Covid-19 mencetuskan kesuraman dalam persiapan sambutan Hari Deepavali pada tahun ini dan memberi impak kepada kemerosotan perniagaan di India Street.

Ketakutan yang membelenggu masyarakat berikutan penularan wabak tersebut telah mengakibatkan jumlah pelanggan berkurang dan hasil jualan semakin merosot.

Hidayatulla Bin Basher, 50, seorang peniaga kain menyatakan bahawa perbezaan jumlah pelanggan India yang berkunjung ke kedai tersebut sangat jauh jika dibandingkan dengan jumlah pelanggan India yang berkunjung ke kedai tersebut sebelum musim pandemik tersebut.

“Sebelum pandemik, India Street sememangnya kurang mendapat tumpuan pembeli India akan tetapi setelah pendemik, langsung tiada pembeli India yang datang ke kedai.

“Sebelum pandemik mereka akan datang untuk membeli kain untuk persiapan sambutan Hari Deepavali akan tetapi semenjak pandemik, langsung tiada pembeli India yang berkunjung bahkan pembeli biasa hanya seorang dua yang datang,” jelasnya ketika ditemui Utusan Sarawak petang semalam.

Abdul Wahib, 43, seorang peniaga rempah ratus turut menyatakan rasa kecewa kerana jumlah pelanggan yang membeli barangan runcit dan rempah ratus di kedainya semakin berkurang.

“Penularan wabak tersebut telah mengakibatkan ramai orang membatalkan majlis-majlis penting dan ia mengurangkan jumlah pelanggan yang membeli bahan-bahan runcit termasuk rempah ratus.

“Selain itu, pihak katering juga sudah kurang berkunjung bagi membeli barang dan hasil jualan juga semakin merosot. Sebelum ini, beberapa pelanggan India datang ke sini untuk membeli pelbagai barang akan tetapi selepas pandemik, mereka langsung tidak kelihatan,” ujarnya.

Di samping itu, Kalaivani a/p Periasamy, 25, seorang tentera turut menyatakan sambutan Hari Deepavali pada tahun ini memberikan perbezaan yang begitu ketara jika dibandingkan dengan tahun lepas.

“Sambutan Deepavali masih diteruskan akan tetapi mengikuti prosedur operasi standard (SOP) dan ia memberikan kelainan yang begitu ketara.

“Misalnya jika melakukan ibadah di kuil, jumlah orang dikawal dan tidak dapat berkumpul secara beramai-ramai seperti sebelum ini.

“Aktiviti ziarah menziarahi dalam jumlah yang ramai tidak dapat dilakukan dan ia mengakibatkan sambutan tahun ini menjadi tidak meriah,” jelasnya ketika ditemui Utusan Sarawak di India Street semalam.

Oleh RYNNA SHA’ERRA

See author's posts


Belia disaran terapkan ilmu inovasi digital

GIMIK PERASMIAN… Matthew Laing, Fredick Kevin, Venesa Joseph dan pemanca-pemanca meletakkan angka 10 tanda perasmian Jerayawara Ulang Tahun Ke-10 TEGAS.

MARUDI: Tanggungjawab Tabung Ekonomi Anak Sarawak (TEGAS) dalam membantu memajukan rakyat bukan saja terhad kepada memperkasakan Usahawan Digital, akan tetapi TEGAS melalui TEGAS “Community Innovative Learning (TCIL) membantu memperkembangkan bakat anak-anak muda melalui pendidikan STEM, MAKERS, TEVT dan “Innovative Thinking”.

Ahli Dewan Undangan Negeri Telang Usan, Dennis Ngau berkata, objektif utama TCIL adalah untuk membudayakan Digital Literacy dikalangan anak muda di negeri ini sekaligus mewujudkan Komuniti di dalam dan juga di luar bandar yang berinovasi digital seiring dengan usaha Kerajaan Sarawak iaitu melalui perkembangan bakat pelajar dalam pendidikan STEM dan TVET.

Justeru tegas beliau melalui ‘reachout’ yang telah dicapai TEGAS maka dapat disimpulkan 10 tahun perjalanan dan penggambaran TEGAS bersama rakyat Sarawak adalah suatu kejayaan yang amat membanggakan.

Beliau berkata demikian ketika menyampaikan ucapan di Majlis Perasmian Jerayawara Ulang Tahun Ke-10 TEGAS yang dilangsungkan di Dewan Suarah Marudi semalam.

Teks ucapannya dibacakan Pegawai Pendidikan Daerah Baram Matthew Laing Ngau yang mewakili beliau di majlis tersebut.

Dennis yakin dengan program-program TEGAS yang telah dirancang untuk masa yang akan datang dapat membantu rakyat Sarawak dalam menghadapi Industri 4.0 yang semakin menghampiri,

Dennis yang juga Ahli Lembaga Amanah TEGAS menekankan tentang kepentingan anak-anak muda untuk mengasah bakat dan mempertingkatkan ilmu pengetahuan dalam apa jua bidang yang mereka ceburi.

Dalam pada itu beliau berkongsi matlamat dan visi TEGAS dan menyaran belia untuk menerapkan ilmu inovasi digital bagi mempertingkatkan daya saing mereka dalam menghadapi industri 4.0.

Sebagai contoh ujar Dennis, kawasan Ulu Baram yang penuh dengan tempat pelancongan bercirikan alam semula jadi yang menarik membolehkan belia di kawasan tersebut untuk merebut peluang dalam menceburi industri pelancongan.

“Saya sering mengingatkan kepada belia kita untuk mempersiapkan diri mereka dengan ilmu dalam bidang pelancongan disertakan dengan kemahiran inovasi digital,” katanya.

Kemahiran ini ujarnya adalah termasuk pengendalian drone untuk mengambil video keindahan alam semula jadi Ulu Baram yang dapat dijadikan medium promosi pelancongan.

Sehubungan itu tegasnya kemahiran inovasi digital dapat melahirkan anak muda Ulu Baram di masa akan datang untuk mencipta aplikasi yang memudahkan tempahan Inap Desa dan pakej lawatan yang menarik.

“Penggunaan virtual reality untuk mempromosikan Ulu Baram juga dapat diperkenalkan kepada pelancong terutama dari luar Negara,” tegasnya.

Tambah Dennis ilmu inovasi digital akan memberi manfaat bukan sahaja kepada industri pelancongan, malah juga kepada ekonomi penduduk tempatan di mana semua ini dapat dicapai bersama melalui program-program STEM yang dianjurkan TEGAS.

Turut hadir ialah Pengurus Kanan TEGAS Community Innovative Learning, Fredick Kevin Buseli, Pemanca Randie Bundan, Pemanca Jamel Haji Sabil, Pemanca Wong Kiong Ching, SAO Vannesa Joseph, Ketua-Ketua Kaum, warga pendidik, ibubapa dan pelajar-pelajar sekolah.

Oleh JIKU JUGUONG

See author's posts


Produk baharu Sarawak • Isi biji dabai sehebat Pistasio

TERTARIK… Datuk Amar Douglas Uggah Embas melawat tapak gerai Bazar Gawai semasa menghadiri Majlis Perasmian Bazar Gawai peringkat Negeri Sarawak bertempat di Dewan Masyarakat MBKS. •Foto HERRIEY NAHA

KUCHING: Isi dari dalam biji buah Dabai, sejenis buah bermusim di Sarawak, yang rasanya seakan-akan kacang Pistasio, boleh diangkat sebagai satu lagi produk asli dari negeri ini, kata Timbalan Premier Sarawak Datuk Amar Douglas Uggah Embas.

Katanya sebelum ini dabai hanya dikenali kerana keenakan isinya yang menjadi satu produk unik dari Sarawak, namun bijinya yang mengandungi isi yang boleh dimakan itu biasanya dibuang begitu sahaja.

“Isinya (dari dalam biji buah dabai) sebenarnya boleh dimakan, rasanya enak seperti kacang Pistasio, dan jika dimanfaatkan boleh menjadi inovasi yang dapat ditingkatkan lagi untuk menjadi satu lagi produk,” katanya kepada pemberita sewaktu meninjau Bazar Festival Gawai di sini malam ini.

Menurutnya bazar anjuran Majlis Bandaraya Kuching Selatan (MBKS) di perkarangan Dewan MBKS itu merupakan salah satu wadah untuk mempromosikan makanan asli orang Sarawak, selain memberi peluang kepada usahawan Dayak untuk menjana pendapatan dengan memperkenalkan produk keluaran mereka.

“Dengan mempersembahkan pelbagai kelainan dan keunikan, bazar ini juga boleh menarik minat ramai orang untuk datang, bukan sahaja orang tempatan malah orang luar dari Semenanjung dan pelancong luar negeri,” tambahnya.- Bernama

See author's posts


Pakej Bantuan Ekonomi diumum Isnin ini

KUCHING: Kerajaan Sarawak akan mengumumkan Pakej Bantuan Ekonomi negeri
pada Isnin (23 Mac) ini dalam usaha mengurangkan beban ekonomi dan membantu
rakyat yang terjejas akibat penularan Covid-19.

Ketua Menteri Datuk Patinggi Abang Johari Tun Openg mendedahkan perkara
tersebut pada sidang media selepas mesyuarat Masjlis Keselamatan Negeri di
Wisma Bapa Malaysia, di sini, semalam.

Bagaimanapun, beliau tidak memberikan perincian maklumat mengenai pakej itu
dan hanya berkata akan diumumkan pada satu sidang media Isnin nanti.

“Kita namakannya sebagai Pakej Bantuan Ekonomi dan akan diumumkan pada
Isnin,” katanya ringkas.

Ketika ditanya pemberita mengenai bantuan bagi peniaga kecil yang terjejas
selama tempoh Perintah Kawalan Pergerakan bagi mengekang penularan wabak
Covid-19, Abang Johari berkata ia turut dimasukkan di dalam Pakej Bantuan
Ekonomi.

Sehubungan itu, beliau meminta orang ramai terutamanya rakyat negeri ini
menunggu pengumuman yang akan dibuat pada Isnin ini.

Mengulas mengenai pertanyaan pemberita tentang bekalan topeng muka dan
cecair pencuci tangan, Abang Johari memberi jaminan ia sedang diusahakan oleh
Kerajaan Negeri.

“Kita sedang berusaha mendapatkan bekalan topeng muka diimport ke Sarawak.

“Pada masa ini ada topeng muka dan hidung dihantar oleh Kerajaan China ke
Malaysia dan sekarang masih di Lapangan Terbang Antarabangsa Kuala Lumpur
(KLIA).

“Apa yang Kerajaan Negeri sedang lakukan pada masa ini adalah mencari idea
baharu bagi mendapatkan bekalan tersebut untuk terus ke Kuching dari negara
China,” jelasnya.

Untuk rekod, Kerajaan Persekutuan telah mengumumkan Pakej Ransangan Ekonomi
bagi berdepan dengan situasi Covid-19 pada 27 Februari lalu dengan tambahan
diumumkan pada 16 Mac. Sementara beberapa negeri lain seperti Selangor dan
Sabah akan mengumumkan pakej seumpama.

Menjawab soalan lain mengenai persoalan bahagian kewangan bagi syarikat
bukan perkhidmatan penting adakah pekerja dapat turun kerja menguruskan
pembayaran gaji memandangkan sudah hujung bulan, Abang Johari berkata ia dapat
dilakukan dengan syarat meminimumkan pekerja yang turun kerja.

“Ya, mereka perlu membayar gaji pekerja, dan itu terpulang kepada pekerja
dan majikan dan mereka boleh turun kerja mengikut jadual.

“Mereka tidak boleh turun kerja seperti hari biasa dan menguruskan sendiri
jadual kerja, apa yang penting adalah mengekalkan jarak satu meter antara satu
sama lain,” tegasnya.

Abang Johari dalam masa yang sama menasihtkan orang ramai untuk tidak
menyebarkan berita palsu dan tidak sahih kerana pelaku kesalahan ini boleh
dikenakan tindakan undang-undang yang sedia ada.

See author's posts


AACRT 2023 bakal himpunkan 800 ahli bidang sinaran

KUCHING: Pusat Konvensyen Borneo Kuching (BCCK) bakal dibanjiri 800 ahli radiografi dan profesional bidang sinaran dari seluruh Asia pada Ogos depan.

Mereka berhimpun di sini untuk menghadiri Persidangan Juruteknologi Radiologi Asia-Australasia ke-24 (AACRT 2023) yang akan diadakan pada 11 hingga 13 Ogos.

Persidangan ini bertujuan menerokai perkembangan dan inovasi terkini dalam teknologi radioterapi dan radiologi.

Tema persidangan itu ialah 'Menghormati Masa Lalu, Menghargai Masa Kini dan Memupuk Masa Depan,' menyerlahkan kepentinganmengiktiraf perintis dan pemimpin dalam radioterapi dan teknologi radiologi, menghargai kemajuan semasa dalam bidang dan memupuk inovasi masa depan.

Persidangan itu akan menampilkan ucaptama, panel perbincangan, pembentangan lisan, pameran serta sesi sosial dan rangkaian.

Presiden Persatuan Radiograf Malaysia merangkap Konvenor Persidangan AACRT 2023, Ts. Sawal Marsait berkata, persidangan ini menyediakan platform berharga untuk radiologi, profesional radioterapi dan ahli teknologi untuk berkumpul, berkongsi kepakaran mereka dan memajukan bidang ini.

“Persidangan itu akan merangkumi pelbagai topik, termasuk teknik baharu, keselamatan sinaran, penjagaan pesakit dan banyak lagi.

“Penceramah dari seluruh dunia akan berkongsi kepakaran dan pengalaman mereka dalam bidang tersebut. Perwakilan akan mempunyai peluang belajar daripada penceramah utama dan pemimpin industri, berinteraksi dengan vendor terkemuka dalam industri dan rangkaian dengan rakan sebaya dari seluruh rantau," katanya pada sidang media di BCCK, hari ini.

Katanya lagi, persidangan itu akan menjadi peluang terbaik untuk menjalin rangkaian dengan profesional dari pelbagai wilayah dan latar belakang serta mewujudkan kerjasama baharu yang akan memberi manfaat kepada Sarawak.

Sementara itu, Timbalan Pengarah Jabatan Kesihatan Negeri Sarawak (Kesihatan Awam), Dr. Rosemawati Ariffin berkata, pihaknya amat gembira untuk mengadakan AACRT 2023 di Sarawak kerana delegasi juga akan berpeluang untuk menerokai bandar Kuching yang meriah dan alami budaya, seni, makanan dan alam semula jadinya yang unik.

Pendaftaran untuk persidangan itu kini dibuka. Untuk maklumat lanjut tentang persidangan dan butiran pendaftaran, sila layari www.aacrt2023.com.

Oleh NUR AIN OTSMAN

See author's posts


EAIC tidak lagi terima aduan PDRM, pegawai bermula esok

PUTRAJAYA: Suruhanjaya Integriti Agensi Penguatkuasaan (EAIC) tidak lagi akan menerima aduan terhadap Polis Diraja Malaysia (PDRM) atau pegawainya bermula esok.

Menurut Suruhanjaya berkenaan, ini kerana PDRM tidak lagi disenaraikan di bawah Jadual Akta Suruhanjaya Integriti Agensi Penguatkuasaan 2009 [Akta 700] sebagai salah satu agensi penguatkuasaan seliaannya, selaras dengan berkuatkuasanya Akta Suruhanjaya Bebas Tatakelakuan Polis 2022 [Akta 839] (IPCC) esok.

“EAIC akan menyelesaikan semua aduan dan siasatan yang diterima sebelum 1 Julai 2023 dalam tempoh setahun sehingga 1 Julai 2024 selaras dengan seksyen 47 Akta 839,” kata EAIC dalam kenyataan hari ini.

Sebarang pertanyaan atau aduan oleh orang ramai terhadap PDRM mulai esok boleh disalurkan dengan menghubungi Bahagian Keselamatan, Kementerian Dalam Negeri di talian 03-8886 8526 atau 03-8886 8529.

EAIC berkata, ia terus komited dengan visi sebagai peneraju dalam penguatkuasaan, transformasi dan pembudayaan integriti berteraskan profesionalisme dan amalan terbaik.

Orang ramai boleh layari www.eaic.gov.my untuk sebarang maklumat atau info lanjut berkaitan EAIC.                        – Bernama

See author's posts


Takoyaki, snek Jepun kegemaran orang tempatan

Sebut sahaja ‘Takoyaki’, pasti terbayang sajian lazat berbentuk berbola yang diperbuat dari adunan tepung dan telur serta berintikan sotong dan dimasak menggunakan kuali takoyaki khas.Lebih menyelerakan apabila bahagian luar bebola Takoyaki disaluti dengan sos khas yang pekat dan ditambah pula dengan empingan bonito yang lazat dan juga limpahan mayonis yang mampu membangkitkan keenakan rasanya.Lebih menarik, takoyaki yang mempunyai tekstur ranggup di luar dan lembut di bahagian dalam paling enak dimakan ketika masih panas.Jadi, tidak hairanlah jika takoyaki yang merupakan sejenis makanan ringan (snek) yang berasal dari Jepun ini menjadi pilihan rakyat tempatan.Umum mengetahui nama Takoyaki ini adalah berdasarkan perkataan dalam Bahasa Jepun iaitu ‘tako’ yang merujuk kepada sotong dan ‘yaki’ yang bermaksud panggang.Jika diikutkan nama, isi takoyaki ini sudah semestinya sotong sahaja. Bagaimanapun, di Malaysia, isi takoyaki dipenuhi juga beberapa inti lain termasuk ayam, udang, ketam dan ada juga yang meletakkan inti ikan bilis.Selain inti, takoyaki di Malaysia dipenuhi dengan kobis, malah ada juga yang meletakkan daun bawang dan juga lobak sebagai tambahan.Difahamkan, isi takoyaki ini diubah mengikut kesesuaian dan selera rakyat tempatan.Kini, makanan ringan (takoyaki) ini amat mudah untuk didapati. Kebiasaannya ia ada dijual di pasar raya, di tepi jalan, kawasan pasar malam atau pasar tani.Boleh dikatakan snek Jepun ini menjadi kegemaran hampir kesemua peringkat umur tidak kira yang muda ataupun yang sudah tua.Bagaimanapun, harga jualan bagi takoyaki dikatakan agak mahal. Rata-rata penjual menjual 10 biji takoyaki dengan harga RM10.Malah, ada yang menjualnya dengan harga yang agak tinggi. Bagi keluarga yang besar dan mempunyai anak yang ramai pasti harga terbabit agak membebankan.Sehubungan itu, salah seorang penggemar takoyaki, Noliza Mohamad,43, mengambil keputusan untuk mempelajari cara masakan takoyaki melalui media sosial.Ibu kepada tiga anak ini memberitahu, anak-anaknya amat menggemari makanan Jepun ini.“Oleh itu, saya mula mempelajari dan mencuba resepi-resepi yang ada di dalam media sosial demi memenuhi permintaan anak-anak,” katanya.Noliza berkata, cara untuk membuat takoyaki ini tidaklah serumit yang disangka.Katanya, bahan-bahan yang diperlukan juga tidak banyak dan amat mudah untuk didapati.“Untuk menghasilkan bebola takoyaki, kita hanya memerlukan tepung gandum, tepung jagung, telur, air dan serbuk stok ayam.“Intinya pula terpulang kepada selera masing-masing sama ada mahu sotong, isi ketam, udang dan sebagainya.“Sayur-sayuran seperti kobis dan lobak juga boleh ditambah bagi menambah khasiat dalam makanan anak-anak,” ujarnya.Katanya lagi, acuan takoyaki perlu dipanaskan dan disapu dengan minyak masak di setiap lubang.“Adunan tepung tadi kemudian dicurahkan ke dalam lubang dalam 3/4 penuh.“Letakkan inti di setiap lubang. Taburkan daun bawang dan kobis.“Pusingkan bebola takoyaki sampai dapat bentuk bebola. Teruskan sampai nampak garing dan sedia diangkat.“Akhir sekali takoyaki disaluti sos takoyaki, mayonis, kemudian ditaburkan dengan rumpai laut (aonori) dan empingan bonito kering (katsuobushi).“Takoyaki enak dinikmati ketika panas-panas,” katanya.

Oleh NURZILLA MOHAMAD

See author's posts


Inter buat Juve lebih selesa

KEPUTUSAN seri tanpa jaringan Inter Milan menentang Fiorentina semalam membolehkan Juventus hanya memerlukan satu lagi kemenangan lagi untuk merangkul gelaran Serie A Itali kesembilan berturut-turut.

Juve berada enam mata di hadapan Atalanta di tempat kedua dan boleh meraih ‘Scudetto’ ke-36 pada hari Jumaat dengan kemenangan di Udinese yang sedang bergelut di kelompok terbawah liga.

Pasukan Inter, Antonio Conte berada di tempat ketiga, satu mata di belakang Atalanta dengan baki tiga perlawanan lagi, walaupun menguasai perlawanan di San Siro.

“Tempat kedua adalah untuk yang kalah,” kata Conte, yang mengemudi Juventus merangkul tiga daripada lapan gelaran mereka sekarang dan kemudian memenangi Liga Perdana Inggeris dan Piala FA bersama Chelsea.

“Saya faham bahawa ada pihak yang berpuas hati dengan ini, tetapi bagi saya itu tidak bermakna.

“Apabila anda kehilangan mata, ini bermakna ada kekurangan.”

Tandukan Romelu Lukaku terkena palang setelah 18 minit dengan Alexis Sanchez juga terlepas peluang untuk menjaringkan gol kemenangan sejurus selepas rehat.

Penjaga gawang Fiorentina, Pietro Terracciano, bertindak cemerlang menafikan percubaan Nicolo Barella dan Lukaku daripada jarak dekat.

Tempat Inter dalam Liga Juara-Juara UEFA musim depan pasti terjamin tetapi mereka kini boleh menduduki tempat keempat, dengan Lazio ketinggalam empat mata di belakang menjelang perlawanan mereka dengan Cagliari di tempat ke-13 pada hari Jumaat.

“Tahun ini kami memperoleh lebih sedikit daripada apa yang kami taburkan,” sambung Conte.

“Kami berusaha mengusahakan mental dan meningkatkan naluri penyudah, yang mesti dimiliki oleh pasukan hebat jika mahu memperjuangkan sesuatu yang penting.

“Tetapi saya gembira kerana para pemain kecewa dengan keputusan, kerana ini bermakna kerja saya memberi impak.”

Conte mengambil alih kedudukan di Inter musim panas lalu, dengan harapan dapat membantu pasukan memenangi gelaran liga pertama mereka sejak 2010, tahun treble yang belum pernah terjadi sebelumnya di bawah kendalian Jose Mourinho. – AFP

See author's posts


58 pemandu mabuk ditahan sejak awal Mei

JOHOR BAHRU: Ops Mabuk yang dilaksanakan di seluruh negeri Johor sejak awal bulan ini  sehingga 11 Jun, telah menahan 58 individu yang didapati memandu di bawah pengaruh alkohol sejak awal bulan lepas sehingga Khamis, 11 Jun.

Ketua Polis Johor Datuk Ayob Khan Mydin Pitchay berkata, kesemua yang ditahan itu terdiri daripada rakyat tempatan dan warga asing berusia 31 hingga 41 tahun, dan mereka disiasat mengikut Seksyen 45A (1) Akta Pengangkutan Jalan 1987.

“Kita akan pastikan operasi ini (Ops Mabuk) dilakukan secara berterusan dan bukan bermusim. Kita tidak mahu isu ini (pemandu mabuk) timbul apabila pihak media dan orang ramai menggesa tindakan diambil.

“Oleh sebab itu, kita akan teruskan kerana kita tidak mahu ada mangsa yang maut kerana pemandu mabuk. Saya tidak akan memberi nasihat atau amaran lagi, pesalah akan terus ditangkap,” katanya kepada pemberita semasa meninjau Ops Mabuk di SJR Jalan Tebrau, di sini malam Jumaat lepas.

Dalam pada itu, beliau memaklumkan pihaknya setakat ini tidak mengesan sebarang kewujudan pusat hiburan di negeri ini, seperti pub yang dibuka secara ‘pintu belakang’ dan yakin  pemandu-pemandu mabuk ini kebanyakannya minum di rumah rakan atau restoran, yang menyediakan minuman alkohol.

“Sekiranya ada (pintu belakang), sudah tentu kita ambil tindakan, kerana pub memang tidak dibenarkan dibuka,” katanya ketika diminta mengulas kewujudan pub ‘pintu belakang’ dalam tempoh Perintah Kawalan Pergerakan Pemulihan (PKPP),” katanya.

Sementara itu, selain Jalan Tebrau, Ops Mabuk turut dilakukan di empat  SJR lain  di dalam kawasan Wilayah Pembangunan Iskandar, malam Jumaat lepas membabitkan Jalan Sutera Danga, KM8 Lebuh Iskandar, Jalan Permas-Pasir Gudang serta Jalan Johor Bahru-Ayer Hitam. – Bernama

See author's posts


Selamat hari lahir KP Kesihatan

VALENTINE NGUMBANG

SIMANGGANG: Ketua Pengarah Kesihatan, Datuk Dr Noor Hisham Abdullah kini telah menjadi figura penting dalam kalangan penduduk Malaysia dalam memerangi penularan pandemik COVID-19.

Ia terbukti apabila penduduk Malaysia menerusi media sosial mengucapkan selamat hari lahir kepada figura penting berkenaan yang kini sudah pun mencapai umur 57 tahun pada 21 April lepas.

Penduduk Sarawak juga tidak melepaskan peluang untuk berbuat demikian apabila seorang guru di sini iaitu Jones Mackean bersama rakan-rakannya bertindak mengucapkan selamat hari lahir kepada Noor Hisham.

Rakan-rakan guru tersebut termasuklah Christin Victoria (Sri Aman), dan Ivan Gordon (Kuching), Najihah Bohari (Kuching), Gideon Junau Gerald (Samarahan), Carlos Michael (Betong) dan Sarjan Gabriel Katang (Kuala Lumpur).

“Saya bersama rakan-rakan yang lain telah bertindak bergabung untuk menghasilkan satu video secara bersama sebelum ia dimuat naik ke laman web Faceboook untuk mengucapkan selamat hari lahir kepada hero negara kita.

“Selain bagi tujuan ucapan hari lahir, video ini juga secara tidak langsung menunjukkan penghargaan kami kepada Noor Hisham yang tidak pernah jemu menyampaikan berita berkaitan Covid-19 kepada rakyat di negara ini dari masa ke semasa,” kata Jones.

Beliau juga berpendapat bahawa Noor Hisham wajar diangkat sebagai figura penting kerana sentiasa berperanan sebagai seorang ayah yang sentiasa menasihat rakyat dalam mengharungi pandemik Covid-19 di negara ini.

Lagi pun Noor Hisham katanya lagi sentiasa bekerja keras bersama para petugas barisan hadapan dalam memerangi Covid-19 serta menyalur maklumat terkini pandemik berkenaan kepada rakyat pada setiap masa.

“Adalah tidak salah juga jika kami menganggap bahawa Noor Hisham adalah seorang adi wira yang berdedikasi serta rendah diri dalam melaksanakan tugas namun pada masa yang sama tegas dalam menyampaikan pesanan berkaitan Covid-19 kepada rakyat di negara ini.

“Justeru sebagai tanda penghargaan maka kami ingin mengajak semua rakyat agar sentiasa patuh kepada arahan Perintah Kawalan Pergerakan (PKP) dan rajin mendengar saranan Noor Hisham dalam mengekang penularan pandemik ini di kawasan kita kelak,” kata Jones.

Beliau bersama kumpulannya juga mengajak rakyat untuk terus berkerjasama dengan kerajaan berhubung perkara ini demi tidak mensia-siakan pengorbanan para petugas bahagian hadapan yang kini berjuang memerangi Covid-19 demi keselamatan mereka di negara ini.

See author's posts


Jelu beambi ulih baka

TUSUN KE-1

NYADI siti agi ensera ti ngeluluka ulah kitai mensia tang bechereminka bala sida jelu.

Nitih ensera tu, enda mukai-mukai siku indu Ringin madah diri kena tabin. Nyau lama kelama makin pedis meh tudah. Meda baka nya bala sida Ringin lalu beguai begigaka orang ke bisi penemu berubat ba genturung menua sida dia, kelebih agi ba midan alai bala jelu begempuru lebuh dikangau datai ba siti gulu.

Kijang ditanya, madah enda nemu; Manang Landak madahka lupung enda ingat dibai. Kera kumbai sida nemu, iya pan madah enda ga nemu, enda tau. Nyau kepuas ke begigaka orang ti nemu berubat, nya baru sida nanya Ukui.

“Kati nuan wai, enda ga nemu begama?” ku Ringin nanya.

“Suah ga aku diambi orang ngubat pemedis ke enda temu utai nganu baka enggi indai oran tu. Bisi maya semitan, bisi ga enda. Enggai ga tekelanjur bejaku,” ku Ukui.

“Ubat meh aya. Tak majak gamal pemedis ibu tu,” ku bala sida Ringin.

“Semadi sinuka kita meh, tang enggai nyadi berubat ba tengah midan tu,” ku tudah tuai.

“Enti baka nya, barang endur ku nuan meh,” ku Ringin.

Ninga nya, Ukui lalu mai indai Ringin ngagai teluk bandir, ngejang mimit ari bala orang mayuh. Datai dia baju indai Ringin lalu dibuka ngambika nyamai alai manang nya begama.

“Akai-rai wai, idupka aku tu. Enda tan asai seput tu enti penyakit tak majak baka tu,” pia ku serabana indai Ringin.

BERENGKAH BEGAMA

Nya alai manang lalu berengkah begama; belabuh ari punjung pala ngagai bau. Tarit di jari, tangkap di buku siku. Kerebuk ba rusuk, ulangka tusu. Bacha ba dada, unsut ba perut. Nyau peluh meh tudang manang empa pemendar begama. Tang taja ngemendar nya, mengkang ga pemedis nya lalu enda temu senentang ke bendar.

“Amat mar meh ngiga ngiga pun pemedis indai orang tu,” ku manang.

“Gama dia meh wai. Anang irau, aku nyamai digama orang, enda geledi,” ku indai Ringin.

Manang pan majak ga begama. Angkat jari ari pusat, melelat kebaruh agi. Makin lama, makin kebaruh agi ga sagam jari manang. Ensepi isi diri tak tepenat. Enda nemu asai utai nya tudah indai Ringin ngerijat angkat emggau panjung-panjung, ngebuka diri ari teluk bandir ti alai seduai begama nya.

“Lapa ibu nya, kada enda jukat?” ku bala sida Ringin. Bala orang bukai pan sama begau; sekeda pan lalu nanya: “Nyamai ga asai udah begama ibu?” ku sida.

“Gerai apa nya, ngasuh pedis agi,” pia ku tudah indai Ringin.

“Ninga nuan tak manjung deh, gagaka diri udah gerai meh,” ku sida nimbal baru.

“Ukai manjung gaga nya, manjung rari. Sapa deka digama orang asai nya. Ukai ngubat, lubang seput ti disagam,” pia ku tudah indai orang nya. “Ukai nya dia pemedis,” ku iya. Nyadi manang Ukui nya enda bemunyi tang mina nurun ke sungai empungas mua sambil masu jari.

Benung sida begauka ulah manang Ukui nya, Rusa pan datai ga ba midan.

“Laun amat nuan bakih. Nyau penat burit duduk nganti kita ke dudi. Kaki ngemanjai nya patut tegar agi ari kami bukai tang nadai utai ngelaun nya,” ku Landak.

BETAMPUNG…

Oleh TELESA EMPERAN

See author's posts


Ratu Elizabeth II dan Sarawak

PADA 8 September minggu lalu, kita mendapat perkhabaran mengenai kemangkatan Ratu Elizabeth II. Pemergian Ratu ini mendapat liputan meluas dalam media massa dan rakyat United Kingdom menzahirkan rasa sedih atas hal ini.

Bagi memberi penghormatan terakhir kepada Baginda Ratu ini, United Kingdom berkabung selama 10 hari.  Anak beliau iaitu Putera Charles mengganti tempat sebagai pemerintah tertinggi di United Kingdom.  Beliau memakai gelaran Raja Charles III.

Sejarah pemerintahan Ratu Elizabeth II sebagai Ratu England bermula apabila ayahnya iaitu Raja George VI meninggal dunia pada 1953. Pemerintahan  Ratu Elizabeth II ini merupakan antara pemerintah yang panjang dalam sejarah di United Kingdom iaitu 70 tahun.

Sebahagian era pemerintahan beliau ini jugalah, Sarawak adalah sebahagian daripada empayar British. Oleh kerana taraf Sarawak sebagai tanah jajahan, Ratu Elizabeth II menjadi ketua bagi Sarawak sehingga pembentukan Malaysia.

Sebagai ketua bagi Sarawak, Baginda Ratu berperanan dalam memperakukan pelantikan pegawai-pegawai tinggi Kerajaan Sarawak. Jawatan gabenor Sarawak juga perlu mendapat perakuan daripada Baginda Ratu seperti pelantikan Alexander Waddell.

Pada era pemerintahan beliau ini gerakan anti-penyerahan beransur-ansur pudar. Sarawak ketika itu mula mengalami pembaharuan dalam aspek pentadbiran dan pengenalan sistem demokrasi.

Pertabalan

Ketika pertabalan beliau sebagai Ratu England ini, beberapa pemimpin dan pegawai Kerajaan Sarawak dijemput untuk menghadiri pertabalan Baginda Ratu ini.

Dalam kalangan pemimpin tempatan Sarawak yang dijemput hadir dalam upacara ini ialah Tun Datuk Abang Openg Abang Sapiee, Tun Temenggong Jugah Barieng dan Chew Geok Lim. Bersama-sama mereka adalah Ketua Setiausaha Kerajaan iaitu R. G. Aikman.

Selain menghadiri majlis pertabalan ini, mereka juga diberi peluang melawat beberapa tempat menarik di London serta lokasi sekitarnya. Sekembalinya daripada menghadiri majlis pertabalan itu, wakil-wakil Sarawak amat kagum dengan pembangunan di England.

Pada peringkat awal ini pengetahuan Ratu Elizabeth II mengenai Sarawak tidaklah begitu luas dan amat terhad. Beliau masih lagi beranggapan Sarawak belum mencapai tahap moden seperti negara di Eropah. Hal ini diceritakan oleh wakil pengangkap Sarawak iaitu Lim Thian Seng.

Beliau mengimbau pengalamannya bertemu Ratu Elizabeth II di Birmingham pada 1957.  Ini kerana Ratu Elizabeth II dikatakan terkejut apabila Lim Thian Seng menyatakan beliau berasal dari Sarawak. Pada pendapat Lim Thian Seng, Ratu Elizabeth II terkejut kerana tidak menyangka bahawa penduduk Sarawak semoden beliau.

Sepanjang Sarawak berstatus tanah jajahan, Ratu Elizabeth II tidak pernah melakukan lawatan ke Sarawak. Sebaliknya suami beliau iaitu Putera Philip pernah melakukan lawatan rasmi ke Sarawak. Putera Philip datang ke Sarawak pada 1959 dengan mengadakan lawatan singkat ke Kuching, Sibu dan Miri.

Dalam lawatan itu beliau berkesempatan memberi ucapan dalam Council Negri.  Dalam ucapan ini beliau menyampaikan salam daripada Ratu Elizabeth II. Beliau menambah bahawa Ratu Elizabeth II mempunyai hasrat untuk melihat kesejahteraan rakyat Sarawak.

Penubuhan Malaysia

Berkenaan masa depan Sarawak, Ratu Elizabeth II mengalu-alukan kemerdekaan negeri ini.  Dalam ucapan beliau di Parlimen, London, beliau mengalukan penyertaan Sarawak dalam penubuhan Malaysia.

Dalam hal ini juga beliau mengalu-alukan dapatan yang dilakukan oleh Suruhanjaya Pertubuhan Bangsa-Bangsa Bersatu mengenai sokongan penduduk Sarawak terhadap penubuhan Malaysia.

Selepas pembentukan Malaysia, perubahan telah berlaku di Sarawak.

Yang di-Pertuan Agong Malaysia menjadi lambang perpaduan baharu bagi penduduk Sarawak. Yang di-Pertuan Agong juga sering melakukan lawatan ke Sarawak.

Lawatan pertama

Setelah hampir sembilan tahun Malaysia dibentuk, barulah Ratu Elizabeth II meluang masanya melakukan lawatan rasmi ke Sarawak, bersama suami Putera  Philip dan anak perempuannya iaitu Puteri Anne.

Lawatan keluarga Diraja ini sebenarnya bermula pada 22 September 1972 apabila singgah dahulu ke Kuala Lumpur.  Rangka lawatan rombongan Diraja ini merangkumi Sarawak, Sabah dan Labuan.

Di Semenanjung Malaysia pula mereka melakukan lawatan ke Melaka dan Selangor serta Pulau Pinang. Mereka juga meluangkan masa untuk melawat Brunei. Sementara itu keluarga Diraja ini mula datang ke Sarawak pada awal Mac 1972.

Ketibaan rombongan ini disambut dengan permaidani merah. Ketika itu juga hujan renyai-renyai sedang turun tetapi ia tidak menganggu perancangan lawatan keluarga Diraja ini. Menariknya, lawatan ini ialah keluarga Diraja datang ke Sarawak menggunakan Kapal Diraja Britannia. Kapal ini berlabuh di Sejingkat.

Wakik Kerajaan Sarawak iaitu Ketua Setiausaha kerajaan negeri Dato Gerunsin Lambet menjemput Ratu Elizebeth II dan keluarganya untuk turun dari kapal ini. Keluarga Diraja ini dibawa menggunakan kereta untuk berjumpa dengan Yang Dipertua Negeri Sarawak, Tun Datu Tuanku Bujang Tuanku Othman dan isterinya Toh Puan Rahimah.

Sejurus Ratu Elizabeth II keluar dari kereta, beliau dihadiahkan sejambak bunga oleh seorang kanak-kanak perempuan bernama Fatimah. Kanak-kanak perempuan yang berusia lapan tahun itu adalah anak kepada Ketua Menteri Sarawak ketika itu, Tun Abdul Rahman Ya’akub.

Lawatan pada 1972 ini adalah lawatan pertama dan terakhir bagi Ratu Elizabeth II ke Sarawak. Namun demikian beliau pernah melawat semula Malaysia pada 1989 ketika Persidangan Ketua-Ketua Kerajaan Komanwel (CHOGM) di Kuala Lumpur. Pada 1998 pula beliau melawat Malaysia sempena perasmian Sukan Komanwel di Kuala Lumpur.

Penerusan

Selepas itu Sarawak telah dilawati oleh anak beliau iaitu Puteri Anne pada 2016.  Lawatan ini adalah lawatan kedua dilakukannya selepas 1972.  Setelah itu kerabat Diraja England yang melawat Sarawak adalah Putera Charles dan isterinya. Kedua-dua pasangan ini melakukan lawatan rasmi pada 2017.  Kedua-dua anak Ratu Elizabeth II ini meneruskan legasi perhubungan antara United Kingdom dan Sarawak menerusi lawatan ke negeri ini.

Dr. Suffian Mansor adalah Ketua Progran Sejarah, Pusat Kajian Sejarah, Politik dan Hal Ehwal Antarabangsa, Universiti Kebangsaan Malaysia.

See author's posts


Kreativiti Rachel serikan pengantin di hari bahagia

BANGGA… Rachel Jael Herry bergambar bersama salah satu gaun pengantin yang dihasilkannya

Perjalanan seribu batu bermula dengan satu langkah. Kita sering melukis impian untuk melakar kejayaan yang mampu menjulang tinggi nama kita namun, seberapa besarkah usaha yang telah kita mulakan bagi mengubah mimpi tersebut menjadi nyata?

Bak kata peribahasa ‘kalau tidak dipecahkan ruyung manakan dapat sagunya’, meskipun memiliki bakat sehebat individu kebanggaan seantero dunia, sekiranya tidak digilap demi menjadi lebih baik tidak akan membuahkan hasil setara dengan mimpi setinggi awan.

Berpegang kepada prinsip tersebut, Rachel Jael Herry, 21 yang dahulunya hanya belajar menerusi media sosial Youtube dan Google untuk menjahit kini mula menempa nama dalam bidang jahitan dan rekaan mampu membuka butik Chel Luxury miliknya pada usia 20 tahun.

Kejayaan yang dicipta tidak datang bergolek, gadis cilik yang merupakan anak kedua daripada empat adik beradik tersebut memberitahu kisahnya dengan mesin jahit bermula sejak sekolah rendah apabila ayahnya membelikannya mesin jahit dari Singapura.

Mesra berkongsi kisahnya, Rachel memberitahu mesin jahit tersebut dibeli bagi tujuan menjahit pakaian yang koyak namun ia tidak digunakan, hanya diletakkan di dalam stor rumah sehingga Rachel menginjak umur 19 tahun.

“Meskipun saya bukan seorang murid yang cemerlang dalam pelajaran saya tetap mendapat tawaran untuk masuk ke Tingkatan Enam namun saya berhenti pada semester kedua kerana tidak mempunyai minat untuk belajar.

“Setelah berhenti belajar dari tingkatan enam, saya bercadang untuk memohon menjadi pramugari namun dibantah oleh ayah saya kerana pandemik Covid-19 pada waktu itu berada pada tahap yang amat merisaukan.

“Dengan banyak masa lapang yang dimiliki, saya mencari aktiviti yang berguna untuk dilakukan yang ‘membawa kaki’ saya melangkah ke stor sehingga terjumpa mesin jahit lama tersebut yang kemudian digunakan saya untuk belajar menjahit,” ceritanya yang turut memberitahu hari tersebut telah menukar hidupnya hingga menimbulkan minat yang mendalam dalam bidang jahitan.

‘Sebuah kejayaan yang dicipta awalnya dimula dengan sebuah kesalahan dan bertukar menjadi pelajaran yang mendewasakan apabila diperbetul,’ barisan ayat ini menceritakan permulaan Rachel yang dahulu hanya mampu berani mengambil dua hingga tiga tempahan kerana masih belum yakin dengan hasil kerjanya namun berkat usaha berterusan, beliau kini menerima tempahan dari pelbagai pelosok negeri.

Pernah merasa kecewa kerana hasil yang dibuat tidak memenuhi kehendak pelanggan, belia berbangsa Sino Toraja tersebut mengidolakan Kashfi Zulkufli, pereka fesyen terkenal dari Kuala Lumpur untuk terus melangkah ke hadapan dan bercadang untuk mengambil Diploma dalam Reka Bentuk Fesyen pada hujung tahun ini untuk menambah ilmu.

“Beliau (Kashfi) ialah seorang pereka fesyen yang terkenal dalam kalangan artis dan menghasilkan baju seperti baju perkahwinan dan sebagainya dan turut memiliki butiknya tersendiri yang sangat cantik dan mewah.

“Selain itu, Encik Kash juga selalu memberikan saya kata-kata semangat agar saya dapat mencapai impian saya kelak untuk menjadi seorang pereka fesyen yang terkenal seperti beliau.

“Meskipun pernah kecewa kerana mengecewakan pelanggan, wajah dan reaksi pelanggan yang berpuas hati mengenakan pakaian rekaan saya terutamanya pada hari penting mereka seperti hari perkahwinan menjadi pemangkin dan kekuatan saya untuk tetap ‘berkarya’ dalam bidang ini,” kata Rachel.

Oleh RYNNA SHA’ERRA

See author's posts


Majikan tidak boleh kenakan penalti, potong gaji pekerja pergi mengundi

KUALA LUMPUR: Majikan swasta tidak dibenarkan mengenakan sebarang penalti atau memotong gaji pekerja yang tidak hadir bekerja kerana pergi mengundi pada 19 November ini sempena Pilihan Raya Umum ke-15 (PRU-15), kata Menteri Sumber Manusia, Datuk Seri M. Saravanan.

Beliau dalam satu kenyataan hari ini berkata, ia selaras dengan hak pekerja untuk mengundi yang diperuntukkan di bawah Subseksyen 25(1) Akta Kesalahan Pilihan Raya 1954 (Akta 5).

Subseksyen 25(1) Akta 5 memperuntukkan tiap-tiap majikan hendaklah, pada hari mengundi, membenarkan suatu tempoh yang munasabah bagi tiap-tiap pemilih yang bekerja dengannya mengundi dan tiada majikan boleh membuat apa-apa potongan daripada gaji atau saraan lain mana-mana pemilih itu atau mengenakan ke atasnya atau menuntut daripadanya apa-apa penalti oleh sebab dia tidak hadir bekerja dalam tempoh itu.

Sehubungan itu, Saravanan menggesa semua majikan sektor swasta untuk memberikan kebenaran kepada para pekerja bagi menunaikan tanggungjawab mereka sebagai pengundi.

Saravanan berkata, untuk tujuan tersebut, majikan hendaklah berbincang dengan pekerja berkenaan opsyen bagi pemberian time-off, hari pelepasan berganti atau cuti tahunan.

“Para majikan boleh mengambil langkah seperti memberi time-off kepada pekerja yang mengundi di tempat pengundian yang berdekatan atau memberi pelepasan kepada pekerja yang perlu mengundi di tempat pengundian yang jauh.

“Pekerja yang memerlukan lebih daripada satu hari untuk ke tempat mengundi pula boleh mengambil cuti tahunan,” katanya.

Beliau berkata, majikan yang tidak mematuhi peruntukan di bawah Subseksyen 25(1) Akta 5 boleh didakwa dan didenda RM5,000 atau penjara setahun jika disabitkan kesalahan. Suruhanjaya Pilihan Raya menetapkan hari pengundian bagi PRU-15 pada 19 November dan pengundian awal pada 15 November. – Bernama

See author's posts


Ziarah Hari Raya, Gawai sehari sahaja

KUCHING: Jawatankuasa Pengurusan Bencana Negeri Sarawak (JPBNS) memutuskan aktiviti ziarah Hari Raya Aidilfitri dan Hari Gawai hanya dibenarkan untuk sehari sahaja.

Timbalan Ketua Menteri Datuk Amar Douglas Uggah Embas berkata, JPBNS telah memutuskan perkara itu sebagai garis panduan dan prosedur operasi standard (SOP) bagi kedua-dua perayaan itu di negeri ini.

“SOP ini juga memutuskan untuk mengehadkan kapasiti kehadiran aktiviti ziarah ini adalah hanya untuk ahli kelurga terdekat.

“Jumlah yang dibenarkan juga adalah tidak melebihi 20 orang sehari,” katanya pada sidang media semalam.

Uggah yang juga Pengerusi JPBNS berkata, pihak jawatankuasa juga akan menubuhkan pasukan penguatkuasaan bagi memantau perkara tersebut.

Tambahnya, ini mungkin satu perkara yang mencabar untuk dilakukan tetapi apa yang penting adalah usaha untuk memutuskan rantaian penularan wabak Covid-19.

Namun, apa yang penting adalah rakyat sendiri faham tujuan peraturan yang dibuat oleh kerajaan ini bagi memastikan keselamatan dan kesihatan semua rakyat Sarawak, jelasnya.

Sementara itu, berkenaan dengan pergerakan orang awam, mereka adalah dibenarkan untuk keluar antara jam 7.00 pagi hingga 10.00 malam selaras dengan pembukaan sektor ekonomi di Sarawak di bawah Perintah Kawalan Pergerakan Bersyarat (PKPB).

“Ramai yang masih keliru dengan perkara ini dan menganggap mereka hanya dibenarkan keluar antara jam 7.00 pagi hingga 7.00 malam seperti PKP sebelum ini.

“Selepas mengadakan perbincangan mengenai kekeliruan ini, orang ramai dibenarkan keluar bermula jam 7.00 pagi hingga 10.00 malam dan hanya bila perlu sahaja,” katanya.

See author's posts


3,000 pelajar manfaat bas sekolah percuma

KUCHING: Perkhidmatan bas sekolah percuma bakal dinikmati oleh 3,000 pelajar dari 32 sekolah di sekitar Kuching, Samarahan dan Padawan mulai 3 Ogos ini.

Ketua Menteri, Datuk Patinggi Abang Johari Tun Openg berkata inisitif kerajaan Sarawak itu bertujuan untuk membantu masyarakat khasnya mereka tergolong dalam kumpulan berpendapatan rendah.

“Dengan perkhidmatan bas sekolah percuma ini para pelajar boleh pergi ke sekolah pada bila-bila masa mengikut jadual yang ditetapkan,

“Bas sekolah ini percuma jadi ibu bapa tidak perlu membayar lagi dan boleh berjimat RM100 hingga RM200 sebulan untuk membayar perhidmatan bas sekolah sebelum ini,” katanya semasa melancarkan Perkhidmatan Bas Sekolah Percuma di SMA Creative Heritage Innovation Centre, Bangunan Yayasan Sarawak, Jalan Masjid di sini semalam.

Beliau mengakui keprihatinan kerajaan Sarawak melalui Yayasan Sarawak terhadap pembangunan generasi muda bermula dari hari pertama mereka memulakan alam persekolahan lagi seperti bantuan pakaian seragam sehinggalah bantuan biasiswa serta bantuan kewangan untuk mereka belajar ke peringkat yang lebih tinggi dan seterusnya bantuan logistik iaitu perkhidmatan bas sekolah percuma berkenaan.

Meyakinkan perkhidmatan bas sekolah percuma yang diilhamkannya melalui Belanjawan 2020 tahun lalu akan berjalan dengan lancar hingga dapat diteruskan ke bahagian seperti Sibu, Bintulu dan Miri, Abang Johari optimis pertumbuhan jumlah penduduk akan mendorong kejayaan inisiatif tersebut.

Dalam pada itu, Abang Johari menyeru rakyat untuk menggunakan perkhidmatan bas awam yang telah disubsidi oleh kerajaan agar setiap perjalanan hanya dikenakan tambang RM1 ke mana-mana destinasi di dalam setiap bandar di negeri ini.

“Sekarang RM1 di mana-mana kitak nak pergi…Kuching-Serian pun seringgit…jadi banyak orang pakai bas, kalau nak berjimat pakai lah bas,” katanya subsidi berkenaan adalah untuk membantu rakyat.

Hadir sama Menteri Perumahan dan Kerajaan Tempatan, Prof Dato’ Sri Sim Kui Hian, Menteri Pengangkutan Datuk Lee Kim Shin,Menteri Muda Utiliti (Bekalan Air) Datuk Dr Abdul Rahman Junaidi dan ADUN Tupong Fazzrudin Abdul Rahman.

Oleh Diyana Samsuddin

See author's posts


Tolak ‘ahli politik bermusim’

SPAOH: Pengundi Dewan Undangan Negeri (DUN) Bukit Saban digesa untuk menolak kehadiran ‘ahli politik bermusim’.

Menteri Pelancongan, Seni dan Budaya, Dato Sri Nancy Shukri berkata, golongan berkenaan hanya muncul dalam setiap lima tahun dan bertindak menagih sokongan daripada pengundi.

Beliau berkata demikian ketika merasmikan Program Pemerkasaan Pelancongan Berasaskan Komuniti bertempat di Rumah Enteri Lingkoi di Samu, Paku di sini semalam.

Timbalan Ketua Menteri yang juga calon Gabungan Parti Sarawak (GPS) bagi kerusi DUN Bukit Saban, Datuk Amar Douglas Uggah juga hadir sama pada program berkenaan.

Selain itu, Nancy pada program itu memberitahu penduduk DUN Bukit Saban sangat bertuah kerana mereka mempunyai seorang pemimpin berdedikasi dan komited seperti Uggah.

“Contohnya, seluruh kawasan Bukit Saban telah dihubungi dengan rangkaian jalan raya dan lain-lain projek pembangunan yang dibawa oleh beliau (Uggah) di situ.

“Di samping memberi fokus terhadap pelaksanaan projek pertanian moden, beliau juga ada memaklumkan kepada saya mengenai cadangan untuk membangunkan industri pelancongan yang dilihat mempunyai banyak potensi di sini,” katanya.

Sebagai seorang pemimpin yang sudah berkhidmat untuk tempoh yang lama dalam Kabinet Persekutuan, Uggah berkata, Nancy juga turut menyumbang banyak perkara berkaitan dengan kepentingan orang Sarawak dan negeri ini.

“Saya menganggapnya sebagai mentor dalam politik dan kualiti kepimpinan. Saya sudah pastinya kesal untuk kehilangannya terhadap golongan ahli politik bermusim pada Pilihan Raya Negeri Ke-12 (PRN-12) nanti.

“Justeru, marilah sama-sama memberi peluang kepada Uggah untuk terus memimpin kita dan seterusnya memacu proses pembangunan Sarawak ke satu tahap lebih tinggi pada masa akan datang. Berilah dia majoriti terbesar pada 18 Disember ini,” katanya.

Nancy memberitahu turut tertarik kepada persediaan Uggah yang kini mempunyai jentera pilihan raya yang kuat bagi menghadapi calon parti lawan pada PRN-12.

Beliau juga menasihatkan golongan wanita di DUN Bukit Saban untuk bersama berkempen bagi mempromosi Uggah dalam kalangan ahli keluarga mereka sendiri.

Terdahulu, Uggah dalam ucapannya merakamkan penghargaan kepada kaum wanita DUN Bukit Saban yang beliau gambarkan sebagai penyokong yang paling gigih untuk dirinya dan GPS.

“Kaum wanita ini membentuk 50 peratus daripada 9,500 pengundi DUN Bukit Saban. Saya berharap Kementerian Pelancongan, Seni dan Budaya (MoTAC) dapat membantu menambah pendapatan mereka di kawasan ini.

“Ia termasuklah membantu melaksana aktiviti penenunan Pua Kumbu, penghasilan kraftangan dan sulaman tradisional,” katanya.

Uggah turut memohon bantuan Nancy untuk memajukan sektor pelancongan di kawasannya dan pusat pelancongan utamanya yang paling idea adalah bekas tapak Kem Pusat Latihan Khidmat Negara di Bukit Saban.

“Kem berkenaan kini kelihatan usang dan tidak terurus. Atas sebab itu adalah lebih baik jika ia dapat dibangunkan sebagai pusat menempatkan kemudahan untuk pelancong yang mahu melakukan aktiviti berperahu dan jejak denai di sini.

“Kita juga mempunyai beberapa rumah panjang tradisional di sini dan saya juga sedang mencari bantuan kementerian berkaitan untuk membangunkan Bukit Sadok yang pernah menempatkan kubu legenda milik pahlawan Rentap pada masa dulu,” katanya.

Oleh VALENTINE NGUMBANG

See author's posts


Van Dijk tidak hebat – Richarlison

PENYERANG Everton, Richarlison percaya terdapat tiga pertahanan tengah dalam dunia yang lebih baik daripada tonggak Liverpool, Virgil van Dijk.

Pertahanan Belanda didakwa antara pertahanan tengah terbaik dan memenangi Pemain Terbaik Lelaki UEFA pada 2019 begitu juga berada di tempat kedua daripada Lionel Messi dalam undian Ballon d’Or selepas tahun yang cemerlang.

Van Dijk, pemain bernilai £75 juta (RM397.5 juta) tiba dari Southampton pada Januari 2018, berjaya mengubah nasib the Reds di Anfiled, memainkan peranan penting dalam kejayaan Liga Juara-Juara keenam mereka dan bakal dimahkotakan juara Liga Perdana Inggeris.

Namun menjelang saingan antara seteru Merseyside di Goodison Park, Richarlison mendakwa dia sudah mengatasi Van Dijk dan menegaskan Marquinhos, Thiago Silva dan Sergio Ramos antara pertahanan yang sukar dilepasi.

“Ramai orang bercakap mengenai dia, ya dia seorang pertahanan yang hebat tapi saya sudah berjaya menggelecek mengatasinya,” kata Richarlison dalam satu temubual bersama The Mirror.

“Dia dipilih antara salah seorang daripada ketiga terbaik dalam dunia ketika dia mempunyai musim yang cemerlang. Tapi ya, pada saya ada lagi pemain pertahanan yang lebih baik.”

“Thiago Silva, Marquinhos dan Sergio Ramos,” jawapannya selepas ditanya mengenai pertahanan yang dimaksudkan itu.

Sementara itu, bekas pertahanan Arsenal dan West Ham, Matthew Upson percaya pemain muda beraksi di bahagian tengah, Billy Gilmour memberi masalah buat Frank Lampard menjelang pertembungan Chelsea berdepan Aston Villa, Ahad ini.

The Blues kembali bersaing menentang Aston Villa di gelanggang kosong Villa Park dan prestasi Gilmour sebelum rehat lebih tiga bulan membuatkan Lampard berdepan dilema dalam pemilihan pemain menurut Upson.

Pemain berusia 19 tahun berkenaan tampil dalam tiga perlawanan liga buat Chelsea setakat musim ini dan menjaringkan gol pada sesi perlawanan pemanas badan minggu lalu.

“Masalah dihadapi Frank Lampard dalam menentukan kesebelasan pasukannya,” kata Upson menerusi program Sports Football.

“Apabila melihat persaingan di barisan tengah dalam pasukan, terdapat beberapa pemain yang menyerlah dengan aksi terbaik dan tidak lain daripada Billy Gilmour.

“Kesan yang ditampilkan sebagai pemain muda, tenaga yang dibawa di Chelsea, kebolehannya menerima bola di setiap ruang padang tanpa tekanan.

“Mempunyai keyakinan serta kepercayaan untuk pergi bersaing, pasti jarang ditampilkan oleh pemain muda yang begitu menonjol kematangannya.

“Jadi dia adalah masalah untuk Frank Lampard membuat pilihan kerana anda akan fikirkan untuk meletakkannya dalam pasukan anda.

“Kemudian baru anda melihat kepada pemain lain seperti (Mateo) Kovacic, Jorginho, semestinya (N’Golo) Kante dan anda perlukan Mason Mount untuk bergerak di barisan depan.

“Jadi ia masalah yang pasti dapat ditangani dengan bijak, namun dia juga harus membuat keputusan sama ada Gilmour sudah melakukan persediaan yang sepatutnya untuk berada dalam kesebelasan utama.

Gilmour menyertai Chelsea dari Rangers pada 2017 dan anggota skuad kebangsaan bawah 21 tahun Scotland.-AFP

See author's posts


SEB tidak lupa penduduk pedalaman

KUCHING: Masyarakat luar bandar Sarawak yakin dengan komitmen Sarawak
Energy Berhad (SEB) untuk menyediakan bekalan tenaga elektrik yang boleh
dipercayai semasa Perintah Kawalan Pergerakan (PKP).

Ketua Pegawai Eksekutif Kumpulan SEB, Datu Sharbini Suhaili berkata,
walaupun pelanggan di kawasan bandar diberi perkhidmatan dengan baik kerana
mendapat bekalan terus daripada  loji
janakuasa utama dan dapat mengakses pasukan tindak balas teknikal dengan cepat,
SEB juga akan memastikan penduduk di pedalaman tidak terputus bekalan tenaga
elektrik.

“Kebanyakan pelanggan Sarawak Energy disediakan tenaga elektrik menerusi
dua rangkaian penghantaran selari yang disambungkan ke loji kuasa utama seperti
Bakun dan Murum.

“Pelanggan luar bandar yang belum disambungkan ke grid utama disampaikan
oleh campuran stesen janakuasa terma dan hibrid. Ini memberi khidmat kepada
masyarakat yang terletak di dataran tinggi Bario, daerah pedalaman di sepanjang
Sungai Rejang dan daerah terpencil di luar Long Lama dan Lawas antara yang
lain,” katanya.

Mengulas lanjut, beliau berkata, SEB menggunakan langkah tegas untuk
memastikan kebolehpercayaan bekalan untuk orang Sarawak yang tinggal di kawasan
luar bandar dan kawasan pedalaman semasa PKP.

Satu pasukan terdiri 120 orang telah dikerahkan secara bergilir untuk
mengawasi operasi stesen janakuasa luar bandar ini serta menjalankan
kerja-kerja penyelenggaraan elektrik dan mekanikal di seluruh Sarawak.

“Pasukan operasi luar bandar kami dan fungsi sokongan mereka sedang
berusaha untuk memastikan tidak ada gangguan dari segi logistik seperti bekalan
bahan bakar untuk loji termal kami dan juga peralatan dan bahan
penyelenggaraan.

“Utiliti ini mempunyai pasukan kakitangan yang teratur yang mengendalikan
fungsi kritikal untuk kedua-dua operasi loji janakuasa dan menyediakan
perkhidmatan penyelenggaraan,” kata Sharbini.

Sharbini menegaskan bahawa kesejahteraan dan
keselamatan kakitangan Sarawak Energy kekal menjadi keutamaan walaupun tempat
kerja yang jauh dan sentiasa dikemaskinikan atas arahan kesihatan daripada
pihak berkuasa.

See author's posts


Pengukuhan fiskal di laluan beransur-ansur

KUALA LUMPUR: Perdebatan mengenai cukai barang dan perkhidmatan (GST) mungkin berlaku semula dalam beberapa tahun akan datang memandangkan unjuran hasil kerajaan Persekutuan menunjukkan penyusutan, kata Ketua Ahli Ekonomi Standard Chartered Bank ASEAN dan Asia Selatan, Edward Lee.

Unjuran jumlah hasil yang menunjukkan penurunan sebagai peratusan daripada Keluaran Dalam Negara Kasar (KDNK) berbanding 15 peratus daripada KDNK pada 2023.

Jumlah hasil pada 2023 dijangka berkurangan sebanyak 4.4 peratus secara tahunan kepada RM272.6 bilion.

Hasil berkaitan petroleum dijangka mencecah purata 2.7 peratus daripada KDNK, menunjukkan purata 2.5 peratus daripada KDNK pada 2024 hingga 2025 mungkin boleh dicapai walaupun dengan mengandaikan sumbangan dividen Petronas yang lebih rendah sebanyak RM25 bilion.

“Hasil bukan minyak dianggarkan 12.0 peratus daripada KDNK sepanjang 2023 hingga 2025, menunjukkan purata 12.1 peratus daripada KDNK pada 2024 hinga 2025, yang jauh lebih rendah berbanding puncak hampir 15 peratus daripada KDNK pada 2015 hingga 2016.

“Justeru, perdebatan mengenai GST mungkin timbul semula dalam beberapa tahun akan datang,” jelasnya dalam nota penyelidikan baru-baru ini.

Menteri Kewangan, Tengku Datuk Seri Zafrul Aziz berkata kemungkinan untuk memulihkan cukai hanya akan dibincangkan pada 2023.

“Berdasarkan hasil kepada KDNK yang paling rendah sekurang-kurangnya sejak 2005 dan persoalan yang timbul mengenai sumber hasil baharu, perdebatan mengenai GST mungkin muncul semula pada 2023.

“Cukai jualan dan perkhidmatan (SST) mencatatkan purata 1.8 peratus daripada KDNK sepanjang lima tahun lepas, kurang daripada 3.3 peratus nilai kutipan GST daripada KDNK pada 2016 hingga 2017,” katanya.

Memandangkan ekonomi semakin pulih, kerajaan mengunjurkan defisit fiskal mengecil dalam beberapa tahun akan datang kepada 4.4 peratus daripada KDNK berdasarkan Rangka Kerja Fiskal Jangka Sederhana (MTFF) 2023-2025 berbanding 5.0 peratus mengikut MTFF 2022-2024.

Ini menunjukkan purata defisit fiskal sebanyak  3.8 hingga 3.9 peratus daripada KDNK pada 2024 hingga 2025.

Kementerian Kewangan sedang memulakan usaha pengukuhan fiskal secara beransur-ansur kerana ia menjangkakan defisit belanjawan berkurangan kepada -5.5 peratus daripada KDNK pada 2023 berbanding -5.8 peratus tahun ini.

“Kami berpendapat defisit fiskal sebanyak -5.5 peratus daripada KDNK boleh dicapai dengan andaian bahawa ekonomi terus berkembang,” menurut penyelidikan oleh Hong Leong Investment Bank Bhd.

Bank itu menjelaskan kerajaan mengulangi komitmennya ke arah mengukuhkan kedudukan fiskal dalam jangka sederhana justeru, ia akan dipercepat apabila tekanan inflasi berakhir dan ekonomi pulih sepenuhnya.

Kerajaan juga mungkin melanjutkan had hutang statutori sebanyak 65 peratus daripada KDNK dalam jangka sederhana selepas tempoh akhir Akta Langkah-Langkah Sementara Bagi Pembiayaan Kerajaan (Covid-19) pada 31 Dis, 2022.

Menerusi penggubalan akta tersebut, kerajaan dibenarkan menaikkan siling hutang statutori daripada 55 peratus kepada 65 peratus sehingga akhir 2022.

Bagaimanapun, kerajaan mengunjurkan hutang keseluruhan kira-kira 65 peratus daripada KDNK manakala hutang statutori pada 63 peratus daripada KDNK pada akhir 2023.

Justeru, kerajaan menjelaskan pihaknya mungkin melanjutkan had hutang statutori 65 peratus daripada KDNK dalam jangka sederhana selepas 31 Dis, 2022.

Pada akhir Jun 2022, hutang statutori, yang terdiri daripada Sekuriti Kerajaan Malaysia (MGS), Terbitan Pelaburan Kerajaan Malaysia (MGII) dan Bil Perbendaharaan Islam Malaysia (MITB), berjumlah RM989 bilion atau 57.8 peratus daripada KDNK (2021: 59.7 peratus), kekal dalam lingkungan had statutori 65 peratus.

Garis panduan perundangan hutang lain, berkaitan dengan Bil Perbendaharaan Malaysia (MTB) dan pinjaman luar pesisir, ia kekal dalam had yang ditetapkan di bawah akta masing-masing. – Bernama

See author's posts


Werner ‘senjata kejam’ Chelsea

PENYERANG antarabangsa Jerman, Timo Werner boleh menjadi ‘senjata kejam’ dalam Liga Perdana Inggeris jika perpindahannya dari RB Leipzig ke Chelsea dilakukan, menurut mantan pelatihnya, Ralph Hasenhuettl.

Laporan media mendakwa kelab Inggeris itu bersedia untuk memenuhi klausa pembebasan, yang dikatakan bernilai sekitar 60 juta euro dalam kontrak Werner walaupun terdapat kesan ekonomi daripada wabak Covid-19.

“Bola sepak (di England) sangat sengit dan pantas. Ini sesuai dengan Timo,” kata Hasenhuettl kepada majalah Jerman, Sport Bild.

“Dengan kepantasannya, dia bisa menjadi senjata kejam dalam pasukan yang betul,” katanya.

Werner bermain di bawah kendalian Hasenhuettl, yang kini mengendalikan Southampton dalam liga teratas England, ketika jurulatih dari Austria itu mengendalikan Leipzig pada 2016 hingga 2018.

Pemain berusia 24 tahun itu memiliki 25 gol yang tertinggi dalam karier Bundesliga beliau musim ini, termasuk tiga hatrik.

Hanya pemain Bayern Munich, Robert Lewandowski yang telah menjaringkan 30 gol sementara dia telah menjaringkan lebih banyak gol dalam liga teratas Jerman musim ini.

Hasenhuettl berkata Werner memiliki kepantasan untuk memberikan impak di England, tetapi akan memerlukan sokongan tambahan daripada bos Chelsea, Frank Lampard.

Werner merupakan seorang pemain yang sensitif “kadang-kadang memerlukan bahu untuk bersandar, atau sedikit semangat,” kata Hasenhuettl.

“Tapi apa yang selalu saya gemari adalah dia menjaringkan gol yang tidak dapat dilakukan oleh orang lain.

“Beri dia sedikit ruang dan dia hampir tidak dapat dihalang.

“Dia memiliki begitu banyak sifat yang akan selalu menempatkannya di atas yang lain,” jelasnya lagi – AFP

See author's posts


JAKU IBAN: Sada Bebuah

Tusun Ke-17

MINGGU tu kitai macha tampung sada bebuah ti diberi pejuluk ‘Nesal Dudi Nadai Reti’ ti udah dichelak dalam Tusun Ke-16 minggu dulu tu kemari. Lalu dalam Tusun Ke-17 tu baru kitai berengkah ngupas reti sada bebuah tu ke besilup.  Nyadi sada bebuah ‘Nesal Dudi Nadai Reti‘ tu nyurukka pemesai guna siku-siku mensia ngisi maya tauka rebak biak iya ngena mudal pengidup (baka duit ringgit, reta tengkira, pemakai enggau utai diirup) enggau mudal mensia iya (baka soft skills ke nyengkaum penemu, pemandai, pelajar, pengelandik, pemagas enggau sekeda ke bukai) awakka lebuh iya nyau besai tuai, iya enda seranta enda mensena, enda lansang enda kedubang, enda belala, enda ngining orang bukai dalam pendiau enggau pengidup.

Rentayan Ke-1, Ke-2 enggau Ke-3 nyebut munyi tu:

Ku perati maya lengkas besili,

Jampat bebali:

Iya enda nganti,

Enda alah seli,

Enda ulih biki,

Enda alah seruri,

Enda alah seleti.

Seharitu, udah nyadi kemari,

Pagila udah nyadi tadi.

Maya udah ku sidi,

Jam udah ku tapi,

Musim udah ku keliti,

Mansa udah ku punsi,

Ketika udah ku titi;

Munka aku begedi, ngutuk diri,

Ensepi ba jeman tuai tu

Diri tepipi, rimpai rimpi,

Tegal pengelemi diri.

Chuan biak salah iri,

Rebak nembiak salah bai,

Nesal dudi nama mih reti!

Manggul burung kutuk nadai ni penyadi!

Wayang pengidup aku ulang pasang:

Nadai sepekara ke tau merindang,

Tusun pengidup melintang pukang,

Ulah jelekah senundang-luntang,

Pengawa empelita besuda balang

Kereja melisa sebarang-barang,

Pendiau bebitau, nyelalang jalang,

Sempama abu di tempangan tapang

Dikebuka begiu begalu-gulang

Terus lesi ditabanka hari

Mati dibudi jemu pagi.

Dalam Rentayan Ke-1, Ke-2 enggau Ke-3, pengarang nyidi tali pengingat diri-empu lalu nguji meresa semua utai ti udah dikereja iya-empu kenyau ari mit. Lebuh nyau tuai tu, baru iya sedar, iya nya maya, peluang tauka awak ti bisi maya rebak biak menya, udah dilepas sereta enda diguna enggau manah enggau menyana, enggau menuku. Ensepi nya, baru ngutuk diri, baru nemu nesal – ketegal maya ke agi biak menya ulah digaga empelita, pendiau neraka, ngelusu ngaga penabat tauka pesindang idup kedudi hari. Ketegal nya, takar ke tuai tu pengidup sereba kurang, sereba nadai — suntuk duit ringgit, pemakai, penemu, pemandai, penau, pengelandik. Lalu penesal tauka pengawa ti manggul burung kutuk nyau diatu, lebuh diri nyau udah tuai lukai, buban banan, nya sigi nadai reti sekali-kali, keba ku jaku tadi: Chuan biak salah iri, rebak biak salah bai!

Rentayan ke-4 nyebut:

Isa bintang enda ulih aku tunang

Laban aku tu nadai pemandang engkuang nerutu,

Isa bulan enda ulih jadika perembam dalam

Laban aku tu nadai lunda jematan, duyung melepu,

Isa mata hari enda ulih diambi ke sulu ati, peraja mimpi

Laban aku tu nadai jayau beteri buluh perindu.

Rentayan Ke-4, isa bintang enda ulih diambi ke tunang; bulan enda ulih diambi ke pangan; matahari enda ulih bai jadi, amat ga udah ngulihka senaka utai ke ulih daya, ulih japai, ulih diri-empu ngena tengkira, runding enggau pikir, tulang enggau urat. Tang nya pan enda ga ulih.

Rentayan Ke-5 enggau Ke-6 sada bebuah tu nyebut:

Tang, semua danau dah patut aku keranau

Ngiga empurau beduri pati;

Lempa, tanah paya dah patut aku seruga

Nengkilaka pama muntat ngeli;

Engkebuk dah patut aku jenguk

Nyubuk teguk besiram mandi;

Genting dah patut ku rambing,

Merening tengiling betaring siti;

Seribu jalai, patut dah seribu ku titi

Baru aku jampat mereti,

Tetemuka panti seribu tapi.

Lubuk dalam dah patut aku selam,

Seninjik tetemuka Bunsu Gumba Ngereman,

Nyurungka aku perugan tanduk genali.

Puchuk Tapang Undang dah patut ku tekang,

Seninjik tetemuka menaul kempang,

Nyuaka aku tipang lang menari.

Bukit tinggi dah patut ku tiki,

Ku gagaka terusi, entakka panti.

Sungai besai dah patut ku semerai,

Ku gagaka jalai, aduka titi.

Enggal tasik luar, dah patut aku layar

Lantar enggau bidar lundai kemudi.

Udah patut aku temu, semua ke patut aku giga;

Udah patut aku saut, semua ke patut aku tanya;

Udah patut aku pansik, semua ke patut aku seruga;

Udah patut aku perening, semua ke patut aku peda;

Udah patut aku pakai, semua ke patut aku empa;

Udah patut aku gigit, semua ke patut aku ginya.

Tang semua nya papa mensena, suntuk belala,

Ngenadai panching kesa,

Ngemimit kemi pada;

Laban tali pemagas, enda ku tengkulas,

Mina ku tibar pelapui, nejui sesibui;

Tuak pengidup mina ku kechup,

Enda ku irup nyentuk ke tugui;

Jimat pengering runding dah patut aku teranting,

Tang agi betelu lusing, melulur enjui.

Batang penemu ti diselitka dalam Rentayan Ke-5 enggau Ke-6 tu, iya nya sekeda ari pekara ti udah patut pengarang kereja, tang mih enda dikereja iya (tauka semina dikereja iya main-main) lebuh ke agi biak menya. Ke banding, kampung, danau, tasik, bukit udah patut iya tujah, udah patut iya keranau, patut iya patau, patut iya layar, patut iya selam, patut iya tiki alai begigaka mudal pengidup tauka mudal mensia (munyi ti udah disebut ari pun nyin tadi); tang mih utai nya sekia nadai dikereja iya. Matak jaku pulai, bisi pan nya dikereja, tak dikereja pia-pia aja, dikereja main-main, tauka dikereja enda bendar – enggau jaku bukai, semuti dama dikereja.

Nama kebuah iya pia? Kebuah iya pia, ketegal pengawa udu enda menuku, ulah sura-ura, pendiau empelita, dipanggung enggau pengelusu. Nya alai, nama pengujung? Sigi nadai pengujung bukai, kelimpah ari neribu pengidup ti sereba kurang, sereba nadai, merinsa mensena.

BETAMPUNG

Oleh JANANG ENSIRING

See author's posts


Cherpan Lalau Pendiau Bisi Padi Bisi Beras, Bisi Budi Bisi Balas

TUSUN KEDUA

“MANAH mih nya, Pai. Kelampu lumpak dibelah,” saut anak bujang.

Pagi nya Kesa tinduk ngandau. Iya nadai ninga randau anak mensia diri menyanak ke deka nebang kayu kelampu ke alai iya besarang.

Apai enggau anak lalu besurung nebang kayu kelampu. Datai ba pun kayu, seduai menyanak lalu mantap-memantap. Pantap seduai sama penguat, ga sama tulang bungas. Kapak seduai tajam amat, ga baru labuh ansah. Kena runtu gegar pantap seduai menyanak, tudah Kesa tekenyit sereta tejaga. Enda nemu nama utai ke nyadi, iya ensugau angkat. Tak enda semena-mena ga tudah Kesa, lalu labuh ari puchuk kelampu. Pengelabuh iya terus ninggang ai sungai.

Labuh tudah Kesa Tunggal betul-betul di benung lubuk. Ga endang ukai pendiau Kesa di ai, nya alai tudah tuai enda lah nemu nyemerai. Pia ga enda nemu nyemerai, pia ga ati takutka ai. Nyau baban tudah Kesa nangika diri lemas. Dudi mati lemas, dulu mati dipetangkapka sida ikan juak, ikan enseluai tauka sebarang ikan bukai, ku ati Kesa. Iya tembu tak dayuh-dayuh ngapa, nguji ngemelepungka tubuh diri.

Benung tudah Kesa kapul-kapul di benung lubuk, angkat meda dih Burung Puna ke benung meram telu ba serangan iya di puchuk medang. Kasih meda Kesa ke napi badi baka nya, Burung Puna lalu bedaya nyelamatka iya. Jampat-jampat Puna musil siti ranggas medang ngena patuk iya. Puting ranggas ke semesai batang ruku nya lalu dibuai iya ke ai sungai. Seninjik-ninjik, baka ke diajihka, ranggas nya labuh chun-chun di mua Kesa. Lebuh ranggas nya ke chemebuk labuh, tudah Kesa nyauka sempil di ujung seput.

LANTANG ASAI SEPUT

Iya ampir lemas. Iya semuti ke dapat bedayuh belubah-lubah ngerapat ranggas medang, lalu empikil dia. Dia Kesa belatuh. Nya baru seput iya bisi lantang agi. Baru mata iya terang agi meda penampak dunya. Malik iya ke puchuk medang, peda iya Burung Puna nya luga-luga nganggutka pala, getak-getak nguitka iku. Kesa ke bejaku ngena lingguk tubuh bansa nya endang dikena iya madah ngagai Kesa Tunggal iya nya sepatah ranggas kayu nya ulih dikena iya nyelamatka diri.

“Tentu puna nya ke nyelamatka aku. Tentu iya nya muai ranggas tu kitu ke,” ku ati Kesa.

Lalu belatuh Kesa ba ranggas medang nitihka bai ai. Iya mih Kesa datai ba sentang pendai anak mensia, kelampu ke ditebang anak mensia diri menyanak pen lalu semerum rebah, merembam pendai muak ke ari ulu.

“Kur semengat! Kur semengat!” ku tudah Kesa sambil bepurus dada. Iya besukurka diri ke enda bebadi kena perembam kayu kelampu ti merentum rebah ditebang seduai menyanak nya.

Apin lama bekau nya, ranggas medang ke alai Kesa belatuh lalu tepanggai ga ke tebing ke ari ili pendai anak mensia mimit, kena seging arus ai. Kesa sangkai dia. Iya mupuk ngerayap, niki ke tebing. Datai di tebing, iya lalu tetemuka ratai munti alai niki. Ditiki iya rantai munti, lalu nyemerai ngagai randau belum. Nengah randau belum, iya nyemerai ngagai puchuk kayu manding. Kayu manding nya setanah sereta agi besemak enggau pun medang ke alai Burung Puna besarang.

“Ditu mih aku dulu nyelap, nganti ke begiga ke bukai alai pindah,” ku ati Kesa. Iya lalu diau nyelap ba puchuk kayu manding. Ati iya nadai tentu tak penangika Burung Puna, laban iya sigi nyadang burung nya nelap ati.

Lengkaka dulu cherita pasal pendiau Kesa. Lagi baru kitai nampung ngambi ke selumpung malu tubai. Kitai sekali agi ngading cherita anak bujang orang ke empu pendai. Belanggang sehari bekau seduai meapai ke udah nebang kelampu ke kayu api, anak bujang lalu madahka diri deka nurun nyumpit ngagai indai iya.

“Aku deka bemain tunga ke seberai pendai kitai kia, Indai,” ku anak bujang. Dipegai iya kekuir sebatang sumpit tapang. Temilah sarang laja chendik-chendik ditangkin. Indai iya enda nyaut, semina tak malik ngilas ngagai anak.

Nurun ari rumah, datai di pendai, nembiak nya lalu ngelayang ke tanah seberai, nengah lansar ke ari ili pendai. Niki ke tebing ba tanah seberai, bujang nya bisi tepedaka burung bebidat. Lalu ka uji iya sumpit. Bedau sempat ngesuhka sumpit, alai bebidat chiput-chiput nyau terebai. Bejalai ga iya junuk-junuk, nyubuk. Iya tepedaka tupai, ke benung kusil-kusil mangkil buah dadak. Lalu dikedarka bujang nya sumpit, deka nyelinting. Tepedaka guyap anak raras ke kena tegu ujung sumpit, tupai lalu chagai-chagai melunchat rari besirat iku. Kena guyat tupai nya ke rari, Kesa ke benung ka lelap ka enda ngela tengah hari nya, lalu tejaga. Ditilik iya ke tanah, peda iya kayap-kayap anak bujang mensia ke nebang kelampu ba hari dulu bejalai, mai sumpit. Kesa lalu beratika ulah bujang nya.

Betampung…

Oleh PINSIL SARATOK

See author's posts


Enam tentera kembali dari AS positif Covid-19

BANGKOK: Thailand mencatat 10 kes baharu Covid-19, termasuk enam anggota tenteranya yang pulang dari menjalani latihan ketenteraan di Hawaii, Amerika Syarikat dalam tempoh 24 jam lepas.Hari Jumaat, merupakan hari ke-60 tanpa jangkitan tempatan di Thailand dengan jumlah keseluruhan kes ialah 3,279.Jurucakap Pusat Pentadbiran Situasi Covid-19 (CCSA) Thaweesilp Wissanuyothin berkata semua kes baharu melibatkan warga Thai yang sedang menjalani kuarantin wajib di kemudahan kerajaan selepas kembali dari luar negara.Empat lagi kes adalah mereka yang kembali dari Sudan, Pakistan, Jerman dan Belanda.

“Sejumlah 342 mereka yang kembali dari luar negara dan dikuarantin 14 hari di kemudahan disediakan kerajaan didapati positif dalam saringan Covid-19 sejak 3 April,” kata beliau dalam taklimat harian Covid-19 semalam.Setakat ini, sejumlah 3,279 kes Covid-19 dengan 58 kematian dilaporkan di Thailand.

Sejumlah 3,107 pesakit sudah pulih dan pulang ke rumah sementara 114 masih lagi berada di wad.- Bernama

See author's posts


Jambangan bunga jana pendapatan

ANTARA gubahan jambangan bunga yang mendapat tempahan pelanggan.

GUBAHAN bunga atau jambangan bunga yang menarik dan unik mampu menjana pendapatan lumayan dan memuaskan.

Bagi suri rumah, Dolly Nyanggau, 43, mengubah jambangan bunga ini adalah kerja separuh masa, dan  pada masa yang sama untuk menambah pendapatan sampingan.

Beliau mempelajari cara membuat jambangan bunga ini atas inisiatif sendiri tanpa mengambil kursus atau mempelajarinya daripada pakar membuatnya.

“Saya belajar sendiri mengubah jambangan ini sebagai hobi di masa lapang,” katanya kepada Utusan Sarawak.

Katanya, awal percubaan memang sukar tetapi lama-kelamaan usahanya berhasil apabila ada rakan-rakan yang memberi galakan.

Sejak itu Dolly mula mengambil tempahan pelbagai gubahan jambangan seperti Birthday Bouquet, Anniversary Bouquet, Sorry Bouquet, Get Well Soon Bouquet, Convocation Bouquet, Money Bouquet dan Fruit Basket.

“Biasanya proses melakar gubahan jambangan mengikut yang dimahukan pelanggan yang mana tempoh untuk menyiapkan sesebuah gubahan bouquet itu juga bergantung kepada saiznya.

Menurut Dolly, beliau mampu mengubah  dalam 25 hingga 30 jambangan sebulan dan tempahan akan bertambah pada Hari Krismas, Hari Kekasih, Hari Ibu, Hari Bapa dan Hari Jadi.

Menyentuh tentang harga, Dolly yang juga seorang pekerja di pejabat Swasta, beliau meletakkan harga antara RM50 hingga RM100 mengikut permintaan pelanggan.

Katanya, mengubah jambangan kecil beliau dapat mengubahnya dalam masa satu setengah jam dengan kos gubahan antara RM20 hingga RM25 sementara bagi bouquet besar beliau mampu mengubahnya dalam masa dua jam dengan kos gubahan antara RM30 hingga RM40.

Katanya, kebanyakkan pelanggannya dari Marudi, Bario, Long Seridan, Long Lellang, Long Banga dan Miri.

“Bagi pelanggan di kawasan Marudi, penghantarannya percuma namun bagi pelanggan di kawasan luar Marudi dikenakan bayaran mengikut jarak tempat,” tambah Dolly.

Oleh JIKU JUGUONG

See author's posts


Wartawan tempatan dipenjara

YANGON: Seorang wartawan Myanmar yang melakukan siaran langsung kekerasana yang dilakukan pasukan junta dipenjarakan selama dua tahun pada Rabu lalu, kata majikannya, ketika tentera meneruskan tindakan keras terhadap laporan kritikal.

Aung Kyaw yang bekerja untuk Demokratik Suara Burma (DVB) dijatuhkan hukuman di Kota Myeik yang terletak di selatan di bawah Undang-Undang Era Kolonial atas kesalahan yang mendorong perbezaan pendapat terhadap tentera.

Junta mengubah undang-undang itu segera setelah rampasan kuasa 1 Februari lalu untuk memasukkan berita palsu sebagai jenayah.

Pasukan keselamatan melakukan serbuan malam di rumah Aung Kyaw pada Mac lalu, beberapa hari selepas dia membuat tindakan keras terhadap demonstrasi anti-junta di Myeik.

Aung Kyaw menyiarkan penangkapannya sendiri di laman Facebook rasmi DVB dengan rakaman huru-hara yang menunjukkan pukulan kuat di luar bangunan apartmennya.

“Tolong jangan ganas! Jika kamu berkeras seperti ini, bagaimana aku akan turun?” katanya dalam video tersebut.

Myanmar bergejolak sejak tentera menggulingkan pemimpin awam, Aung San Suu Kyi pada 1 Februari lalu mencetuskan pemberontakan besar-besaran.

Junta bertindak balas dengan paksa telah menembak penunjuk perasaan, menangkap orang yang disyaki pembangkang dalam serbuan malam dan menyasarkan wartawan selain mengarahkan bilik berita ditutup.

Menurut kumpulan pemantau Reporting ASEAN, 87 wartawan ditangkap sejak rampasan kuasa dengan 51 lagi masih ditahan.

“Junta tentera menahan Aung Kyaw secara haram.

“Ini adalah pelanggaran yang jelas terhadap undang-undang nasional dan antarabangsa oleh junta Burma.” kata DVB dalam satu kenyataan pada Rabu lalu yang meminta pembebasannya.

Beberapa wartawan asing telah ditahan dan warga Amerika Syarikat (AS), Danny Fenster juga ditahan ketika cuba meninggalkan negara itu pada 24 Mei lalu

Bilik berita Frontier Myanmar tempat Fenster bekerja pada Isnin lalu mengatakan bahawa pihaknya belum menerima maklumat mengenai keberadaan atau keadaan Fenster, seminggu setelah dia ditangkap.

Sebuah organisasi berita terkenal di Myanmar, DVB bermula sebagai media pengasingan sebelum 2011, menyiarkan laporan tanpa tapisan di televisyen dan radio.

Justeru, junta menarik balik lesen penyiaran DVB pada Mac lalu dan DVB bertindak menghantar wartawannya untuk bersembunyi.

Bagaimanapun, pihaknya terus melaporkan melalui siaran kemas kini Facebook secara berkala serta menyiarkan di televisyen satelit mengenai protes dan tindakan keras setiap hari. -AFP

See author's posts


Tiada tarikh ditetapkan untuk pengambilalihan Pelabuhan Bintulu – Pengerusi BPHB

KUCHING: Tiada garis masa khusus telah ditetapkan berkaitan dengan cadangan Kerajaan Sarawak untuk mengambil alih Pelabuhan Bintulu kerana perbincangan antara kedua-dua Kerajaan Persekutuan dan kerajaan Negeri mengenai perkara itu masih berjalan.

Pengerusi Bintulu Port Holdings Bhd, Datuk Abdul Mutalib Alias berkata, syarikat itu sentiasa mengikuti proses dan status pelabuhan itu.

“Kami juga memberi sokongan kepada keputusan Kerajaan Persekutuan dan negeri berhubung dengan latihan ini.

“Operasi pelabuhan berjalan seperti biasa,” katanya pada sidang media selepas mempengerusikan mesyuarat agung tahunan (AGM) Bintulu Port Holdings Bhd (BPHB) ke-27 di sini, hari ini.

Hasrat Kerajaan Sarawak untuk mengambil alih pentadbiran pelabuhan itu diumumkan oleh Premier Sarawak Datuk Patinggi Tan Sri Abang Johari Tun Openg pada Januari berkata, Pelabuhan Bintulu boleh diubah menjadi hab pengangkutan di Asia Pasifik apabila ia berada di bawah bidang kuasa Kerajaan Negeri.

Menurut BPHB, jumlah kendalian kargo tahunan pelabuhan itu meningkat sebanyak 7.6 peratus kepada 50.73 juta tan daripada 47.16 juta tan pada tahun sebelumnya, didorong oleh peningkatan dalam pengeluaran gas asli cecair (LNG) yang meningkat 8.5 peratus kepada 24.89 juta tan pada 2022 daripada 22.95 juta tan pada 2021.

“Kumpulan itu juga mengalami pengembangan volum dalam kargo bukan gas asli cecair (LNG), ia meningkat sebanyak 6.7 peratus kepada 25.83 juta tan metrik berbanding 24.21 juta tan metrik pada 2021,” katanya dalam satu kenyataan hari ini.

Secara keseluruhan, BPHB merekodkan hasil operasi sebanyak RM791.26 juta tahun lepas, peningkatan 8.6 peratus tahun ke tahun dengan LNG  kekal sebagai penyumbang hasil utama pada 49 peratus.             – Bernama

See author's posts